url: =US Republican leh Democratic Party ki lamdanna :: ZOMI DAILY\nUS Republican leh Democratic Party ki lamdanna\nposted on 7 May 2016 at 11:02 pm Lomkholna: Article, CSDal, Politics, Theihhuai\nDemocratic leh Republican party kikal, bangteng ki lamdang taktak hiam?\nAtom in kikum leng:\nParty te gel ki lamdangna theih theihna ding in, a masa pen democracy gam ah om mimal khat in bang (rights) teng nei hiam cih theih masak ding kisam hi. Democracy gam khat mimal khat in, ngahtheih (rights) pen nam thum in ki gen thei hi, (a) Civil rights (b) Social Rights (c) Political Rights cih teng hi (TH Marshal, 1950).\nCivil rights cih ciang in, mimal suahtak na, upna leh ngaihsutna te suakta takin genkhiat theih na hi a, (freedom & individualism) thupi sak phadeuh hi. Nang leh nang in septheih bang sep theihna hi a, ki huh, kidon, ki panpih cih tangtang kisam lo hi. Social rights cih ciangin, mimal khat ciat in a tawmpen omna ding mun, annek khop ding leh cidam nang zatui zaha nei ding hi na hi a, (basic living, education, healthcare) thupi sak phadiak hi. Anduh gilkial in puksi lo ding, zatui zaha leizawh lohman in puksi lo ding, pilna a tawmpen hamtang ding cihna hi. Political rights cih ciangin, gam mi khat ciat in, ki deidan na om lo in, gam makai suah theih na, party tuamtuam bawl theihna, leh kipawl na tuamtuam te ah deidanna om lo in kipawl theihna cih na hi.\nParty policy tawh en kik leuleu le hang, Republican party in civil rights thupi sak phadiak hi. Mimal suahtak na hi a, nasep, mailam kalsuan na te ah panpih cih om lo in, mimal khat ciat in a mau, mailam ciat ding sep theihna thupi sak in, gam makai te in pattah uh, sepsak kul lo in, suakta takin septheih nang, (freedom and individualism) han thawn uhhi. Mimal khat leh khat ki huh, kidon tangtang cih thupi sak lo uhhi. Tua ziak mah in zong Republican party sung ah mikang mihau (white upper middle-income) te tampha diak uhhi.\nDemocratic party te in, mimal kim in a tawm pen annek tuidawn, zatui zaha, pilna leh omna ding mun nei hamtang ding cih bulphuh pi hi a, mizawng, mi tasam te deihsak na nei uh a, gamsung ah mizawng leh mihau kikal ki lamdang na liansak nuamlo (equal distribution of wealth) uhhi.\nEconomic policy ah Republican te in siahsum (tax) pen a tawm theithei deih uhhi. Bang hanghiam cih leh, mimal suahtak na tawh, mimal khat ciat in hanciam in a thaloh sa, sum le pai, hauhna te mawk laksak nuam lo uhhi. Tua ziak mah in, pilna siamna, hauhna neih zahzah in khangto hathat thei ding cih na hi. Mi thanuam, mihau te in Republican deih pha diak uhhi. Kumpi sum (tax sum) tawm ngah uh a hih man in, nasem lo, nasep nei lo, mi zawng te panpih na tampia lo uhhi, pianuam lo ci leng ki khial lo ding hi. (A sem te, a nei te ki piak beh ding, a sem lo, a nei lo te ki panpih lo ding cih na hi). Tulaitak economic crisis hun sung ah, economy a hoih kik theih na ding leh gambup sum leibat teng a kiam na ding in, Hayek approach ci in, budget khiam ding (auterity) lunggulh uhhi. Kumpi te panmun sang in, mimal leh kipawl na tuamtuam te panmun bulphuh zaw in, suahtak na tampia zaw hi.\nDemocratic te in mizawng te panpihna bulphuhna a neih ziak mah in siahsum (tax) pen mihau te tung ah tampipi ngen uhhi. Mihau te in tax tampipi pia uh a, tua a ngah sum teng pen, mizawng te panpihna leh huhna (benefits or food stamps) ding in zang kik uhhi. Tua a hih man in, mihau te in Democratic pakta pha lo uhhi. Tulaitak economic hamsat sung in, Keynesian approach ci in, kumpi te in economy a hoih na ding in sum le pai zang in, nasepna leh gam khantoh na panmun la ding cih pen, a mau economic policy (government spending to steer the economy) hi. Kumpi te mah in gammi te makaih ding thupi sa uhhi.\nForeing policy ah Republican te pen minam itna leh gam itna nei pha diak uh a, gamdang mi te pakta zikzek khollo uhhi. A tam zaw in gamdang te tawh kizop na ah gam giapgiap (strict) phadiak uhhi. Democratic te a hih leh mimal tuamtuam kipawl khopna thupisak in, gamdang te tawh kizop na ah galdeih lo uh a, nem pha diak uhhi.\nPrevious: Tuhun leitung mipilte leh Pasian\nNext: Tulaai Leitung Thuthang Tuamtuam Updates May 9, 2016\nNainganzi Ciamnuih ~ Zomi Quavadis\nHiroshima le Nagasaki ah Enola Gay ii gelh tangthu ~ Peter Suumpi\nGuahtui ah kingak hun hinawn lo\nCikha ah Tan 10 agualzo atamtheih nading ki hanciam ~ Bob Tuangpi


timestamp: atn

url: =DEC. 23 Pasian langpanna Victor Bufteac, 40 ~ MUC\nDEC. 23 Pasian langpanna Victor Bufteac, 40\nAdmin 9:51:00 PM Articles, MISSION NEWS\nPasian langpanna Victor Bufteac, 40\nMoldova ah nuntak hamsa mahmah hi. Kumpi sitna khat ka hi hi. Polish passport khat ka leisim a, nuntak a noptuam khak leh ci-in Ireland ah ka teng hi. Ka ompihpa SDA thu-um mi khat na hi gige hi.\nOmpih pa tawh kilem pha lo\nKa ompih pa Alexander pen ompih ding nuam khol lo hi. Ka neutung a kipan ka upna ka kikup uhteh hong nial hamtang hi. Sunday ni siantho-sak ding hi, ka cih ciangin hong nial hamtang den hi. Alexander in nisim in Lai Siangtho sim hi. A kituiphum a kipan kum khatin khat vei Lai Siangtho khat vei simzo hi. Tu’n kum 8 cingkhin a, 8 vei bang zo khin hi. Ke’n lah Lai Siangtho ka sim ngei mahmah kei hi.\nLai Siangtho kigelh zawh kum 2000 bang val khin, tuhun aa dingin thuman ahihna hong lak in,ci’n ka dong hi. Lai Siangtho tawh kisai laibu 5 hong pia hi. Ka nasepna Dublin ah zingsang le nitak nasep pai le ciah hun sungin ka sim hi. Lai Siangtho kigelh zawh kum 2000 bang a valkhit hangin tuni dongin thuman hi, cih ka phawk hi.Tua bangin ka lawmpa tawh Lai Siangtho ka simkhawm uh hi.\nAlexander Khialh ahihlam theisak nuam\nFriday ni khat ka lawmpa kikhawm ding kithawi ka muhteh ka heh hong suak hi. Bangci bangin Alexander in Lai Siangtho thuman theithei hiam cih pen ka tel zo kei hi. Kei le kei in Lai Siangtho sin in Alexander’upna khial hi, cih ding bek ka hanciam hi. Ka dot ding khat khit khat ka gelh hi.\n“Bang hangin Saturday ni biakpiak ni ding, bang hangin Sunday kizang lo?\n“Bang hangin votsa ne lo”\n“Bang hangin Daniel 2 genkholhnate kisam?\nLai Siangtho ka sim takteh ka thudotte khempeuh ka telthei hi. Ka ngaihsutna hong kikhel hi. A man lo khat um ka hihlam ka kiphawk hi. Sabbath, ni sagih ni-in biakna neih ding ahihna ka mu hi. Alexander kiangah biakinn ah hong kikhawm ning, ka cihleh aman zong lamdang hongsa hi. Kum khat khitteh SDA sungah ka kituiphum hi. Ka innkuanpihte bel nuam lo uh hi. Ka lawmdangte’n zong mihai bangin hong ngaihsun uh hi. Thuman tawh nuntak ding manpha kasa pen hi.\nThumanna-ah hong tawsawn\nPassport nih tawi-in Ireland gam ah om ding pen kumpi thukhun tawh kituak lo hi, ci-in Alexander in kumpi tawh kituakin om ding hong hanthawn den hi. Ke’n zong ka passport ka balkek hi. Pasian thu le kumpi thu mang ding ka khensat hi. Moldova passport bek tawh ka om hi. Tu’n Moldova passport bek tawh om ka hih manin palikte’n hong man thei ding hi.\nPasian in ka om ding hong deih zawk ahih leh ka om thei ding a, hong awi lo ahih leh Nangma deih bang bang,ci’n thu ka ngen hi. Tua banah nasep ka nei kei hi. Topa hong huhin nasep khat ka ngah hi. Zan ciangin inncing nasep ka ngah hi. Sabbath ni tawlngak zong ka ngah hi. Kumpi thukhun om bangin siah ka pia hi. Tua leh siah (tax) pia dingin zum ka pai hi. Ka passport mah ka tawi hi. Ka mai-a om mite’n mangpau siam khol lo ahih manun, zum nasemte tawh sawt veipi hong kiho phot tadih uh hi. Sawtpi ngak ka hih manin ka heh hong suak hi. Kei hun hong tunteh zum nasemte’n bang hongci peuh mah diam, ci’n ka lunghimawh mahmah hi. Ireland passport ka suksiat a kipan a guk om suak phot hing. Tua leh laidal khat hong pia ziau in ka passport hong etsak nawnlo hi. Siah (tax) piak nading nambat ka ngah hi. Ka lawmpa um zo mahmah lo hi. Kum tawlkhat khitteh kumpi tung panin sum pawl khat ka ngah kik hi.\nMoldova ah MA zo khin ka hih manin German company khat ah thu le la vai tuamtuamte a van dingin hong koih uh hi. Sabbath zang thei-in kumpi tungah siah ka pia thei hi. Pasian in hong cing tawntung hi, cih ka phawk pha kikkik hi.\nMoldvo gam ah mi 3500000 val bang om hi. SDA thu-um 9000 bang om hi. Pawlpi le company 238 bang om ding hi.Adventist sanginn khat om hi. Tu quarter Sabbath School 13 sumpi in Moldvo gam a SDA nasep nadingin kipuak ding hi. MUC SDA conference in Kimlai biakinn puah nadingin kipuak ding hi.\nMai Sabbath in 13th Sabbath ahih manin sumpi khiat ngei a zah 3 a khia dingin kiging ciat ni. Mission news gen ding mi nih sawl in. Ahih theih leh numei khat le pasal sawl in.


url: =Zogam (or) Chin State - Zomi Community Network - Your Network\nZogam (or) Chin State\nPosted by Tg. Thangno on October 18, 2011 at 12:00pm\nZomi te Zogam leh Chin tawh i buaibuai lai hiam? Kei ngaihsutna ah: Zo(mi, gam, lei ,pau, lai) pen i minam i hihna tawh Zomi/gam/pau/lai/lei a kici hizaw a, Chin cih ciangin Kawlgamsung a Chin State sung a om (Zomi) teng bekhuam hibek a Chin mi cih bang a om hilo hi. Kawlgam sung a state khat a i om lai teng Chin cih pen paihtheih om kasa tuan kei hi. Zogam in pen Zomi te a lom a i teenna mun huam kasa hi.\nChin State cihpen Kawlgam sung a state neukhat hi lel a, Zogam cihpen Chin state sang a a zai zaw hi, cih kei ngaihsutna hi.\nAmi genna hilo zaw in Zogam leh Chin bangci kilamdang or Koipen in Zomi khempeuh huamzaw.\nKawlgam sung ah Chin state om a Leitung bup ah Zomi te om hi, ci leeng bang ci nasa???\nComment by Taang Sianpu on October 23, 2011 at 11:07am\nPalam khong e, Tedim bang zong Yellow Circle omlo citciat?\nHih map pen i deih mahmah hang tua ci zaw deuh leh cih khat om tawh kibang nasa uh hia?\nTedim leh Tonzang bang zong a lian zaw deuh, a bem tawh ki koih lai leh na cici pong veng e. No bangci nasa uh a leh?\nComment by Cingbawi on October 23, 2011 at 1:24am\nComment by Tg. GT on October 23, 2011 at 1:15am\nComment by Taang Sianpu on October 22, 2011 at 10:36pm\nChin State teng pai khia mawk leng bel, i Zogam neu lua ding ai ve maw?\nMite in a gam uh a lian tektek ding in hanciam in a sep laitak in, pawl khat in a neu sak tektek nuam zong om hi leh kilawm maw? Ei pawl bel i neih beh kei zong in, i neihsa teng beek a neusak lo ding hi leng hoih mah in ciai. Idea-te hoih thei mahmah ei. Hong zom toto lai vou eh\nComment by David Lian on October 22, 2011 at 7:53pm\nLeitung bup inong ciaptehna uh a hi Chin cih leh Kawlgam sunga mun i ngahna min Chin State cih pen paih theih hilo a, ki pelh theilo hi hang. Hi mah leh zang ni a ci ka hi kei a , ki mudah theilo in ki nusia thei lohi. Tua man in '89 Election Campaign in Pu Cin Sian Thang in Chin cih pen Zomi tawh laih ding cih a bulphuh khat ahihna ulak khia hi.\nZogam cihh theih nang in leh Zomi kahi uh cih theihna dingin tu ni dongin International Lobby ki bawl nailo in international NGO khat beek in ciapteh na ong pia nai lo uh suak hi. Chin cih pen lobby bawl kullo a a ki thei sa ahih manin hanciam in leitung kumpi gam tuamtuam te kiang ah /zomi ka hi uh cih i pulak theih dinga ong pom pih ding uh kisam hi.\nLam khat panin Pu Khen Za Mong in "Chindwib khiatna ong gen in" ci in Ne Win kiang a pulak teh "Thau tawh thuggen in, Khen Za Mong aw" ci in na dawng kik hi cih pen i zak det hi. A kisap leh thau vui thau tang i zat zong kul mai thei ding hi. Zogam leh Zomi cih identification i ngah zawh na ding in..\nNo muhdan zong za nuam ing..\nComment by hautahng on October 19, 2011 at 7:56am\nZOGAM limtaw a tuipi sung a Gas leh Ngasateng Zogam ah lato leng anhuan nang sing puk in khathum gil bem ah mikhut nuai ah ki om lo ding, Zomi te neih sa Bangala leh Baalee kituhtuh zaw lai Aungsan in England leh Japan alutuah bang in Pei ziau thei leng Zogam/lei/tui ahong hi lua ding hi.\nComment by Taang Sianpu on October 19, 2011 at 5:32am\nChin a zang khempeuh i gal ding ci mawk leng bel innkuan kikhen tam lua lo ding ihia maw?\nI buaipih thapai ding pen midang hilo zaw in i mipihteng mah zong hong hi ding hi ven ah. Kawlgam sung a om Zomi te hi lo ding maw? A matpongten sung teng ah Chin, A Innkuan laidalte ah Chin vive ci mawk leng?\nComment by Taang Sianpu on October 19, 2011 at 3:45am\nA tung a map pen a khialhna pawl khat om hi. Hun ngah ciang hong gelh kik ningh.


url: =Mi i bat nop leh lai sim ni ~ Kham Sian Muang :: ZOMI DAILY\nposted on 17 May 2019 at 9:34 pm Lomkholna: Article, Education\nLaisimna pen thadahte sep zawh ding hi lo-a, Pasian thu leh leitung thu a thei nuamte nasep ahi hi. Tu hun pen Technology (IT) hun hi-a, a ciangciang panin IT zangin pilna kisin thei hi.\nMi i bat nop leh thu manpha ciaptehna leh hilhcian ahi lai tuamtuam i sim kul hi. Leitungah theih ding khempeuh a thei khin kua mah om lo hi. A khangkhang in pilna kisin behbeh napi’n, sin ding thuthak bei ngei lo hi. India kumpi 11 na A.P.J Adul Kalam (2002-2007) in, “Never stop learning because life never stop teaching,” acih ziau bangin, nisim in sinding theih ding bei lo a, pilsinna leh lai simna in khawl hun nei lo hi.\nKawlte’n, “Lai ah pilna om,” acih bangin, lai simsimte pil in khangto pah hi. Lai sim thadahte ahih leh hai leh zawn thuah khawm uh a, mite nasem in om uh hi. Tua manin lai tampipi sim ni. Lai sim thadah kei ni.\nLai simna pen mipilte tawh holimna ahi hi. Laigelh ten laisimte’ tungah, theihsaknop, hilhnop, leh lamlahnop a neihte uh a gelh ahi hi. Tua hi-a, laibu hoih tampi simna in zatkhiatding pilna tampi hong guan hi. A hoih leh a sia khentel theihna zong hong hilh hi.\nLai simna in ahaite pilsak a, a gilo mite zong bawl hoih thei hi. Lai i sim ciang i lungsim suakta-in ngaihsutna thak hong guan hi. America mipil minthang Thomas Jefferson in, “Laibu om lo-in nungta thei keng,” ci liang hi.\nMikang te’n, “Makaite pen laisimte hi,” (The leaders are the readers) acih pen thuman hi. Ahangin, laisim lote hunzatna pen zatnop lo a, laisim mikhat i thu gen pen zaknop in khantohna tampi hong pia hi.\nA khangtosa gammite khual a zin uh ciang motor tung, vanleng tung khawngah pau sesu lo-in lai sim tangtang uh a, lai tawh kilawmta uh hi. Khuapi sung niangtui sai, hotel leh paakhuan khawngah laisimnang hunla uh hi.\nTua ahih manin, a kua maciatin laisim ni. Paulap zongzong kei ni. Hun pia ni. Laisimna in ih muhna zaisak hi. Lai sim-a thuman thutak tawh a nungta mite picing, gahsuah in gualzo uh hi. Mi i bah nop leh lai sim kul hi. Kham Sian Muang\nPrevious: USA, Tulsa pan Lia Ciin Kang (Mualbeem, kum 41) in hongnusia\nNext: A kiseel khialkha itna ~ Zam Thuam


url: =Kumpi Nihnate 16 | Siantongluan.net\nKumpi Nihnate 16\nKumpi Nihnate 16 |\nRemaliah tapa Pekah kum sawmlesagihna kumin Judah kumpi Jotham tapa Ahaz in uk ding kipan hi.\nAhaz in uk ding a kipatin kum sawmnih pha a, Jerusalem-ah kum sawmleguk sung uk hi. A pu David gamtatnasa bangin a Pasian, Topa mitah amah a manin gamtalo a,\nIsrael kumpi dangte khekhap mah zui hi. Topa in Israel mite mai-ah a hawlkhiat minamte zat a kihhuai a gamtatte mah uh bangin biakna-in ama tapa nangawn a hal hi.\nAmah in mualtunga biaknate tung, leh mual dawnte tung, leh singniim nuai khempeuhah biakna pia-in paknamtui a hal hi.\nTua ciangin Syria kumpi Rezin leh Israel kumpi, Remaliah tapa Pekah, Jerusalem a sim dingin hong kuanto uh a, amaute in Ahaz umcih uh hi. Ahih hangin amah zo zolo uh hi.\nTua hun laitakin Edom kumpipa in Edom gam dingin Elath la kikin Elath panin Judah gam mite hawlkhia hi. Tua ciangin tuni dongin amaute a tenna ahi Elath-ah Edom mite hong pai uh hi.\nTua ciangin Ahaz in Assiria kumpi Tiglathpileser kiangah kamtaite sawlin, "Kei pen na nasempa leh na tapa ka hi hi. Hong kuanto in la, keimah a hong sim Syria kumpipa leh Israel kumpipa kiang panin kei hong honkhia in," a ci hi.\nAhaz in zong Topa biakinn sung leh kumpipa vankoihna-a ngun leh khamte la a, Assiria kumpipa tungah letsongin a puak hi.\nTua ciangin Assiria kumpipa in ama thu ngai hi. Assiria kumpipa zong Damaskas a sim dingin hong kuanto-in tua khua la a, a mite galmatin Kir-ah pua a, amah in Rezin a that hi.\nAssiria kumpi Tiglathpileser tawh a kimu dingin Kumpi Ahaz zong Damaskas-ah a pai ciangin, amah in Damaskas-ah a om biakna tau mu hi. Tua ciangin Kumpi Ahaz in biakna tau a omdan, a neng a tawngin a lahkimna lim khat siampi Urijah kiangah puak hi.\nTua ciangin siampi Urijah in biakna tau bawl hi. Damaskas panin Kumpi Ahaz hong tun ma-in Kumpi Ahaz in Damaskas panin a khakna tawh kizui-in siampi Urijah in na bawl hi.\nDamaskas panin kumpipa hong tun ciangin kumpipa in tua biakna tau a en hi. Tua ciangin kumpipa in biakna tau hong naihin paito a,\na meihal biakna leh an tawh a biakna halin, leenggahzu tawh a biakna sung a, thunuama a biakna sisan biakna tau tungah a theh hi.\nTua ciangin amah in ama biakna tau thak leh Topa biakinn kikalah a om sumngo biakna tau lakhia-in ama biakna tau leilu lampangah a koih hi.\nTua ciangin Kumpi Ahaz in siampi Urijah thu pia-in, "Gamsung mi khempeuh meihal biakna, an tawh a biakna, leh leenggahzu tawh a biakna uh tawh biakna tau lian tungah zingsang meihal biakna, nitakin an tawh biakna, kumpipa meihal biakna, leh an tawh a biaknate halkhawm in. Tua tungah meihal biakna sisan khempeuh, leh biakpiakna sisan khempeuh theh in. Ahih hangin sumngo biakna tau pen kei-a dingin thudotna ding hi ding hi," a ci hi.\nKumpi Ahaz thupiak bangin siampi Urijah in hih thu khempeuh a hih hi.\nTua ciangin Kumpi Ahaz in a kingakna kungte tankhia-in tuate panin a kuang lakhia a, a nuai-a om sumngo bawngtalte tung panin tui kuangpi lakhia sukin suang vial tungah a nga hi.\nTua ciangin Assiria kumpipa a mai-etna dingin amah in Sabbath ni-in zat dingin a sungah a kikoih tutna khuhna leh kumpipa lutna a puanung, Topa biakinn panin a lakhia hi.\nAhaz in a hih a gamtatna a omlaite, Judah Kumpite Khang Tangthu Laibu sungah kigelh hi.\nTua ciangin Ahaz si a, David khuapi sungah a pate tawh kivui hi. Tua ciangin ama tangin a tapa Hezekiah in a uk hi.\nTedim Lai Siangtho / Laibu: Kumpi Nihnate 16


url: =Kong a neilo Hong Kong – 4 ~ Hau Za Cin :: ZOMI DAILY\nposted on 4 August 2009 at 9:47 am Lomkholna: Article, Hauzacin\n“Zingciang kimu kik diamdiam” cih ahih hang, pawlkhat in class nei in, pawlkhat in library work nei in, pawlkhat kitchen duty nei ahih manun, nitak annkham zawh mateng kimu kik diamdiam cih pen ahi theilo ding hong suak hi. Monday hi a, working day hita ahih man hi. Nitak ciang “Hong Night View” hawh ding cih zanitak a Sia Pau Lian Mang ciah ding ciang amah khakna lampi ah akithukim pen bek kikholh khopna hun ding hong hita a, kei bek in ‘lonely’ ka kisa pian hi. Khual ka zin sim in hih banga ‘khattang’ ka kisak ciang, Lengtong Pauno in,\nKhattang sawlbang heina ah,\nSinlai ah vabang phawng den\nMimbang pianna tuunnu aw,\nNa min theibang lo ing,\nKa lawh hang mel ah mulo,\nKoi ah sawlbang na hei hiam,\nZuangtho dihve tuunnu aw,\nNa tong sang nuam lai ve’ng….\na cih la ka phawk zel hi. Tan 9 ka simlai in India gam hawl dingin kumpi in hong teel ciangin July 20, 1989 in Kolkatta ka tung uh a, gam lah kidang, mi lah kidang, khua lah lum, ‘khattang’ kisa in, ka inntual uh ka mitkha ah hong kilang a, nitak khuamui kuan ciangin…. Lengtong Pauno mah in,\nKa neulai in khuamui kuanin\nHuih nung in the te hong khuan ciang\nInn pan ka tuunnu’n aw nem in hong sam ciaiciai zel !\nKa ta aw inn ah hong ciahta in hong ci\nNgilh ngei kei ning e, ka tuun aw khum\nKa bil sungah ka tuun aw nem in hong samsam lai\nKa mangngilh zawh loh hong it ka tuun nu.\nGamlapi ah khualzin in\nGentheih haksatna namcin ka thuak ciangin\nBelh ding neilo ka lungzuan ciang,\nKa nu aw nem ka bil kha’n zaza ing e….\na cih la ka bil ah hong ging ciaiciai hi. Life, mihing nuntakna i cih pen zanni a nuamsa mahmah kimlai, tuni ciang hawm kisak mahmah, khattang kisak mahmah theih a, ahi zongin zingciangin nithak hong suak ding hi cih in lametna hong neisak a, tua lametna in i nuntakna hong thahatsak hi. The best is yet to be!\nLawmte sangkah kal in kei zong keibek in Hong Kong khuasung hawl dingin ka diangkhia a, LTS pan Shatin paina ciang ka thei lai a, KCR mat dan, MTR matdan leh Mongkok, Tsim Sha Tsui teng bel ka theilai hi. Ahi zongin tuateng bek tawh hunsak dingka ut kei a, a baan, a gamla zaw sem, tua tembaw khawlna gallam innsangpipi te ka mu nuam lai hi.\nMTR One Day Unlimited Ride Card kici HKD 50 tawh ka lei a, ka lutsuk pah hi. MTR Guide ah map en kawm in, ka tuanga, lawmte hong vaikhak MP3/MP4 player lei ding leh Wii video games lei ding bek HK ka taam sunga hong kivaikhak ‘duty’ ka neih hi. A dang teng sight seeing, khuadak ding bek hi mai hi.\nMongkok ah ka kumkik a, MP3/MP4 lei dingin ka zonga, ka mu pak kei hi. Puan leh khedap khawng tamzaw ahih manin ka taisan a MTR ah ka dianglut leuleu hi. Kowloon Bay ah kum in khua ka dak a, shopping mall thupi khat Telford Plaza kici na om a, ka lutsuk leh electronics van na tam mahmah hi. Ahi zongin ka deih bang ka mu kei a, ka khualzin ka zom kik hi. [HK MTR pen a kiimkot a tai, HK khua sung kiimvial ahih manin tua tuansuak man ka sawm hi. Tan 9 ka sim pan traveling pen nuam kasak ahih manin khualzin a, khuadak kawikawi nuam kasak khat hi, mind you, I hate shopping!]. Tai kik in Tiu Keng Leng ah ka kum a, ka deih bang ka mu kei hi. MTR tawpna Po Lam Station ka taito a, ka van deihte ka mu tuan kei hi. Kik suk leuleu in, Quarry Bay ah ka kum a, City Plaza kici ah ka lut leuleu hi. Omlo lai…. huh… nungak te hong vaikhak hi kei leh bel, ‘van man tamlua’ cih tawh kitan zo lelding hi veng!! Kitatzawh leh kitatzawh loh hilo a, a van zon kul hi mawk hi.\nCauseway Bay ah kumkik in, tua lai ah “Nikon Cameras” kici khat MTR pan paikhiat lian ciangin ka mu a, tua ah ka dot leh HKD 800 hong ci a, “bangzah khiam thei ding na hiam?” ka cih leh, “bangzah hong khiam leng ut ding na hiam?” hong ci a, “na last price hong gen masa ve” ka cih leh vanzuakpa hong heh a, “HKD 500” ci mai ding ka hiam ka ci a (ka lungsim ah, ahi zongin bangmah genlo in ka paikhiat san a), “HKD 650 ci leng zong hun naikei na ci dinga, don’t try to fxxx up okay?” hong ci a, ka paisan a, amaitang san liangin hang nana hi. Sumbuk ngak heh kamuh masak pen hi a, lamdang sa kawm, ka heh suak dektak hi. Kilaipih leng kisikim mahmah dingin ka um hi. Kungfu kei sang a siamzawk kei leh… he he…..\nA paam ah ka paiphei leh Wan Chai ka tungphei a, Computer Centre, 2F kici om a, ka lut toh leh electronics van bekbek a kizuakna ka tungto hi. Innpi dim khat mahmah computers van leh electonics van bekbek kizuak in, tua ah ka van deih ka zon pheiphei leh HKD 600 in kizuak a, India mah bangin vandeek theih ahih manin ka dek leh 450 HKD in ka ngah hi. Den in hehlianga 650 HKD a hong zuakpa ka phawk kik a, “God is good all the time, And all the time God is good” ciin ka lungsim ah Topa ka phat hi. Makai Joshua a makaih a, Kumpi David a galte khutsung pan a keempa in kei zong sumduh luate thaang pan in hong suakta sak hi ciin ka ciamteh hi. Lungnuamtak in ka ciah a, Admiralty, Yau Ma Tei, Kowloon Tong, Shatin, etc te tawnto in LTS ka tungto kik hi. Kei bek in HK ka vakpatna hi a, nisuahna lam MTR paina teng a hawl suak dikdek ka suak phot hi.\nKisil in nitak annek hun ciangin annbuk lam ka zuanto a, lawmte in amau dinner songs* te na sa ziahziah ta uh a, kei zong ka lutto a, amau tawh kituak a ka khutbeng in, annek thunget khit ciang ann limtak ka ne ziahziah uh hi. Hostel ah kum 1988-2004 sung ka om a, hih LTS sanginn Hostel ann pen lim kasak penpen hi lai hi. India gama Top Institute kici IIT Kanpur ann sangin limzaw hi. [* dinner songs = annek ding ciangin Hostel khempeuh in anbuk a la gelhsa – english, Cantones, chinese, latin, etc. kikoih 6 khawngte sa in, tuazawh ciang anne pan uh hi].\nSia Pau Lian Mang in “Hong Kong Night View” pai ding a gen pen ah ankham ciangin pai ding ka hih manun, tua ni tak ankuang lui, ankuang seng ding ‘duty’ a nei Sia Dal Khan Mang zong a lawmte tawh na kibelhei in, tua nitak in ka vekun LTS Bus tawh ka tuangsuk uh a, Shatin pan Kowloon Tong ah paisuak in tua ah Sia PL Mang ka ngak uh hi. Ngak cih bel amah a boss ahih cianga VIP Style a minute tawm hong ziakai bek hi, just 3 minutes, tua pen meileeng timing hang ana hi leltak a, amah ka mawhsak kei uh hi.\nPai phei in, Tsim Sha Tsui ka tun uh ciang innkhan sang pipi meivak hoih lua mahmah ahih manin siapa zong hong thalawp pian pah a, a thungpi kuahlai lei lakah khia suk in, a pam ah paiphei a, ‘koi maw, kei hih laiah maan hong zaih vo’ ci ziau lel ahih ciangin ut leh ut loh hinawnlo in a zaih masa ding bang ka kituh liang uh a, ka zaih ziahziah lel uh hi. Ka nung theih kik uh ciang, a lupna gei a a zi maan tawh a suankhop ding a deih hih tuak hi. Khattanga hei ciatciat (tua laitakin) ngaihsut kibang kei mawk ei!\nHih part-4 lai ka atlaitak in, ama email hong tunga, ka simpah buatbuat leh:\n“It leh zahtak Lawm Cinpu aw,\nNa lai-atte ka simkhak ciangin zingdaitui leh Zolimtui tawh kawtkim bangin thakhatin ka nosuak a, ka tha hong dim pah hi. Singkung lopa, mual le guam leh inn sangpipite lak-a Sen bulomtang a teenna mun, kong omlohna Hong Kong ah lungleen zatam sialin om laitak, na thelnah tongluante ka muhkhak pen kei aadingin nakpi manpha hi. “Zop lai ding” cih laimal ka muhkhak bek zong kei adingin sinlung hong vut, lia vangngaihno’ hong lel aw-khum tawh kibang sa’ng ee. Lailung geel kawmin hai bang na ngak ning maw….. PLMangno”\ncih na hi mawk hi. Part I-III sim khinta ahih man hi. Amah Zolai bu pi khat ahih mah bangin, ama’n, zingdaitui leh Zolimtui khawng ci siam se a, kawtkim a nosuak cih khawng zangsiam se in, ngaihno te tawh thu kizakna in thelnah tongluan khak theizel hi cih a kitheihna dingin sinlung hong vut ‘lia vangngaihno’ aw-khum tawh kibang liang khawng ciin a lungsim a zawhdan, a thalawpdan, a nosuah dan gensiang sitset siam se hi. A zolai tongluan nemno tawh nungak ahi lo ei natawm ki tuisuak dekdek liang hi. Bangbang ahi zongin ‘vangngaihno’ cih bangin hunsak kik phot ni in…… zop lai ding….. Dr. Hau Za Cin\nPrevious: Kong a neilo Hong Kong – 3 ~ Hau Za Cin\nNext: Kong a neilo Hong Kong – 5 ~ Hau Za Cin


url: =Inndawl 13 pan kia in silo banah liam ngawhlo, akiatdan zong theilo :: ZOMI DAILY\nInndawl 13 pan kia in silo banah liam ngawhlo, akiatdan zong theilo\nposted on 22 April 2017 at 9:46 am UTC+9:30 Lomkholna: Malaysia, News, Sawltak, World\nMalaysia ah pasal khat inndawl 13 na panin kiasuk a, anuai ah mawtaw kikoihna mawtawbuk ii sikkang tungah tusuk in silo cih theStar pan kiza hi. Alamdang mahmah khatah hihpa pen banghang in kia, bangcikiat cihpen amahleh amahzong kitheilo a, liamna zong bangmah omkhollo, themkhawngbek zul cihi.\nPenang, Jalan Tanjung Tokong aom Condo “Condominium” khatah abeisa April 15 ni in thupiang ahihi. Akiapa pen kum 23 aphakhin khat hi a, mawtaw zuakna ah asem “Car Salesman” khat ahihi.\nAtuahsiah hunpen zingsang 8:30am hunpawl hi a, zingsang nekding Breakfast aleikhit ciangin azin tunna inndawl 14 na ah aciah ahihi. A zintunna pen inndawl 14 himahleh bangci bangin amah inndawl 13 na ah omthei a, tuapan in anuai ah bangci kiat cihpen bangmah katheikei ci’n lamdang kisa mahmah hi.\nInndawl 13 na panin akiatsuk ciangin anuai ah inndawl 3 na ah aom mawtawbuk khat ii sikkang tungah tusuk hi.\nTua Condo ah Security Guard khatin agingdam khat azak ciangin bangthupiang hidinghiam ci’n adelhpah leh hihpa pen sikkang tungah tu ngeungau sa in na om cihi.\nAkiapa inzong akiatdan lamdangsa in tu ngeungau in a ngaihsutkik hangin akiatdan theilo cimawk hi. Innsangdawn panin akiading buangin liamna zong athupilua omlo in, aveilam akhut leh anung themkhat zulbek ci’n Police te’n genkhia uhhi.\nAnu in ageinai aom Clinic khatah paipih in, zatui kibawl cihi.\nHihpa pen Kuala Lumpur khuasung ah aom hizaw a, Penang ah ahawhpak ahihi. Chinese te ii “Qingming Festival” akici han hahpawi “Tomb Sweeping Day” tawh kituak in Penang ah ahawh uh ahihi.\nQingming Festival ciangin Sente pen ameltheih asikhinsa te kivuina ah hawh uh a, nektheih tuamtuam puak uhhi. Zomi te’n daihawh ihcihtawh kibang khading hi.\nTukum Qingming Festival pen April 04 tawh kituak a, ni 10 sungbang bawlthei uhhi. Tua Qingming Festival hangin hih khangnopa pen Penang ah ahawh ahihi. ZD Sawltak #zomidaily\nPrevious: ZAM Thupuak :: 23 April 2017 (UNHCR Fraud Case vai Meeting)\nNext: Irrawaddy guntui khanggawp ahih manin inn 170 bang ki hemkhia\nPasian lungtuak nasep ~ T. Sawm Lian


url: =Yangon University kipuah sawm - TUNGZANG NEWS\nYangon University kipuah sawm\nKawlgam ah pilsinna University sung pan a om masa pawl le a minthang pen khat a kigen ahi Yangon University pen Leitung tawh kiliangko kim ( International Level) ah akhantona ding le a minthangna ding ngimna tawh nasiatak puah ding ngaihsutna kinei a, America gamah sang minthang mahmah khat ahi John Hawkins University te leh Yangon University te kipawl khawm in akisam thu tuamtuam sulkanna (Research) bawlkhawm uh a, US$ million asim bei dingin mukhia ci hi. Tua sum bei dingte tawh kisai vaipua pi ding pen US mihau khat hi-in, American University te in a sawt loin piakhia ding cih Kawlgam pilnalam vaisai pawl (Ministry of Education) Deputy Minister U Aye Kyu in gen hi.\nTua John Hawkins University te le Yangon University tawh na asepkhop theih nading thuin Naypyidaw a om(Ministry of Education) panin thusaipi teng tawh kimuhkhopna nei khin bek tham loin, US University lam a thuneite zong ahun zui-in pai zelzel dingin kikupna nei uh ci hi. Tuni hun ciang dong Kawlgam University a thupi pen ahi Yangon University leh Mandalay University te pen Research akibawl lai in, University Level hi lai a, Yangon University pan (National University) ciang atun theihna ding ngaihsut leh septoh lai ding kisam a hihna thute zong kikum uh hi.\nDr. Tun Khin in agenna khat ah, " Leitung a minthang US Sang te leh Kawlgam Sang te hong kibelpawl theihna tung tawn in, Laihilhna (Teaching) tawh kisai zong US te mah tawh Level kikimtoh theihna ding bek tham loin, laibu zat (Text Book)te zong leitung University minthang te tawh (Level ) kikim in Kawlgam University te zong khangto thei pah ding hi " cih a ma muhna pulak hi. Tua manin mai lam Khangthakte ading lungdam huai le lametna lianpi om ahih manin, Zomi khangthakte zong hanciam mahmah ding kisam ta hi.\nTua hun ciangin Yangon University ah gamdang sang minthang te kiang'pan laihilh Siapi (Visiting Professors)te hong pai in, lai hong hilh ding thute hangin lunglawp huai mahmah hi cih zong gen lai hi. Tua bek tham loin Leitung pilna lamah Kawlgam zong khantoh lam manawh ta ahihnate thute March 15,2012 ni a kihawm Kawlgam thuthak kizakna " Popular News Journal " tungtawn in genkhia hi.


url: =Coronavirus Stimulus Relief pan huhna sum $2000 i ngah laidiam :: ZOMI DAILY\nposted on 6 May 2020 at 9:09 am Lomkholna: News, Thomasmung, USA, World\nCOVID-19 Alert XI: Coronavirus stimulus relief pan akipia “direct check payment” huhna sum vai (azom): dotna pawlkhat leh second payment sum $2000 i ngah lai diam? Huhna “stimulus direct check payment” tawh kisai hong kidong thu pawlkhat:\nDotna #1: Ka Nu/Pa/Teknu/Tekpa ten huhna direct check payment angah thei lai diam? Bang hang ngah lo uh hiam?\n– Social security benefit leh Retirement (pension) cih te ngah in Tax return ah dependent in kua man a guan (claim) kei leh direct check payment pen direct deposit or check tawh ngah pah ding uh hi. Ahi zong in khat peuh peuh in amau Tax return bawlna ah dependent in a guan (claim) uh leh ngah nawnlo ding uh hi. IRS te website ah zong kician tak in kingelh hi.\nDotna #2: Ka lawmpa/lawmnu tawh Tax return pen Joint filling account tawh bawl khawm ung. Tun ko omkhawm nawnlo in ka lawmpa/lawm nu ii bank account sungah sum lut khin ta, ken atuam in ka siau thei lai dia?\n– Sum pen Tax return bawl lai dan aa bank account sungah lut suak dingaa, atuam in adang kisiau thei nawnlo hi. Sum pen akikim in na hawm uh kul kha ding hi.\nDotna #3: Ken huhna sum ngah lo in IRS website tung form ka phih (fill-up) in ka submit leh ki ngah kei veh aw, abang ci ahi tam?\n– Na personal information (social security, date of birth, address) leh tax return information man lo hi thei ding hi. Tax return na bawl lai aa na income, refund sum na ngah zah leh na liau kik (owe) sum amount te kician tak in ngelh kul hi. Tua hi kei leh ki submit thei lo ding hi.\nDotna #4: Kei kum 17 cing khin in Tax return atuam in bawl, huhna sum ka ngah thei diam?\n– Kum 17 cing khin in Tax return atuam na bawl leh direct payment sum pen na income tungtawn in atuam in kingah ding hi. Kum 17 cing khin ten tax return atuam aa abawl kei uh leh ngah nawnlo ding uh hi.\nDotna #5: Ken direct deposit bawl lo, check tawh ngah nailo, cik ciang ka ngah tam?\n– Stimulus check pen nung nipi sung pawlkhat IRS ten khak khia khin uh ci aa, tunipi sung pawlkhat in ngah dingin kilamen hi.\nDotna #6: Ko ta 4 nei, 2 ai bek hong lut, adang 2 ai te bang aci ahi tam?\n– Hi dan atuak mi tampi om uh hi. IRS te ii system pan khial kha uh ahih man in IRS website (https://www.irs.gov/coronavirus/economic-impact-payments) ah pai in tualai ah na ta te ii information (dependents) pen “non-filers” acihna ah na phih kik kul ding hi. Pawlkhat ten tua bangin bawl kik uh aa ngah kik uh hi. Angah kik lo ten mai tax return ciang ngah khawm ding uh ci hi.\nDotna #7: Adang second stimulus payment sum $2000 ngah kik ding aki cih pen a maan takpi hiam?\n– Second round stimulus payment $2000 ngah kik theih nang Bill pen Congress ah nung kha bei lam in kikum (introduce) khin uh aa, ahi zongin kikum suak nai lo uh hi. President Trump in belh Congress in a pass leh ka ngaihsun ding hi ci hi. Ahi zongin akhat veina direct payment tawh belh kibang lo ding aa, kha sim mi khat ciang $2000 leh Ta khat ciang $500 ta (Ta thum ciang) kum bei dong ngah ding in geel uh hi.\nAhi zongin 1) US citizen 2) Permanent resident (green card) 3) Kum 16 a cing nailo ten bek in ngah thei ding in geel uh hi. Tu ciang ciang House leh Senate ah kilunglut pha lo in kikum kik nailo ahih manin hih second round payment ngah ding belh lamet tam khol lo hi. Ahi zongin hong kipia kik leh belh akua mapeuh ki lungdam tek ding ahih manin thu ngetna ah phawk tek ni. Thomas On Sian Mung (Thomas Mung Guite) Washington D.C\nPrevious: A Etlawm Khe (Beautiful Feet) ~ Evan. Suangh Dal\nNext: Covid-19 hangin Europe gamsung ah asi atampen UK gam hitota


url: =USA ah hongnusia Lia Man Sian Muang (Khianglam khua, Taithul beh) :: ZOMI DAILY\nUSA ah hongnusia Lia Man Sian Muang (Khianglam khua, Taithul beh)\nposted on 2 November 2018 at 5:45 pm Lomkholna: Dahpihna, News, Zomi\nUSA, Indianapolis pan hongnusia Lia Man Sian Muang (Khianglam khua, Taithul beh)\nDAHPIHNA LAI (CONDOLENCE LETTER) Mangpha Lia Man Sian Muang, Taithul Beh\nZogam Khianglam Khuami Indianapolis, IN USA ateng Pa En Gou Thang leh Nu Lia Vung te sungpan apiang ahih Lia Man Sian Muang in abeisa 10/29/2018 suak in 10/30/2018 in damlohna tawh ongnusia cihthu izaakmanin ZIUSA kipawlna mintawh nakpitakin kidahpih kilainatpih hi.\nNau Muang pen USA leitang tunga ong nusia Zomi Unau sanggam laizom khat ahihmanin dahpihna lainatpihna lahna in ZIUSA kipawlna in paakkual $150 man khattawh mangpha khakna kinei ding hi.\nNau Muang tawh anunungpen hunzatkhop ding pen ong tungding Saturday 11/03/2018 1:00PM hun-in Funeral service 4901 E stop11 Rd ah FAG Pawlpi makaihna tawh hehnep hunbawlkhopna kinei dinga Rev. John Thang Tom in Pasian kammal tawh hanthotna leh hehnep na ongneih dinga tuakhitciangin hanmualah vuina kineidinghi.\nNau Muang ong nusiatna hanga adahakap sangam tanau meltheih khuapih tuipih beh leh phung akuamakhempeuh I biak Pasian in a makiangpana ongpai khasiangtho in ong hehnem tek henla aluang khituite ong nulsakin lungnop tawldamna ong guat kimciat nading ZIUSA kipawlna in thu kingetpih hi.\nMun Mang Genvai tanupi\n1706 8th Ave, Apt.304\nOakland CA 94606.\nPrevious: New Phaltang (Bulphek) gamgi lei\nNext: Pilna in manh nei hi ~ Job Cinpi\nThuphangah i cih in…. (Matthew 5:5)\nKuala Lumpur khuasung ah kikapna omlo hi ci’n Police Chief in genkhia\nSouth Korea President Park lawmnu tanu kiman ~ TK Lian\nKimawlna leh Tumging ~ Pau Tun Thang\nIndonesia gamsung ah guaktang in avak numei khat kiman


url: =Video: Motor Engine honsa in datsi athunkhat meikuang :: ZOMI DAILY\nposted on 31 March 2018 at 2:22 pm Lomkholna: Malaysia, News, Sawltak, World\nMalaysia, Ipoh ah pasal khatin Motor Engine honsa in datsi thunkawm ahih manin, meikuang cih SAYS pan kiza hi. Tua meikat laitakpen CCTV panin Video Record kibawlkha a, Social Media ah ki thehzakpah hi.\nCCTV sungah motor khat datsi thundingin Petrol Station ah lutphei hi. Motor sungpanin pasal 2 pusuakkhia in, khatpa pen Cashier Counter ah sumpia hileh kilawm hi.\nTuakhit ciangin khatpa in datsi thundingin Gas Dispenser kaikhia in, angei mahbangin datsi bungsungah thunsuk hi.\nAkhatzawpa pen sumpia in apaikhit ciangin kilehkik a, alawmpa tawh datsi athunkawm in kiho hithiat uhhi. Tualaitak in thakhatthu in Petrol Nozzle leh Tank Filler meikuangzai hi.\nTua pasal 2 tezong anungah kihemkhia uh a, khatpa in datsi thunna Gas Dispenser pen kaikhia in, leilak ah lawnkhia hi.\nVideo: A man in Ipoh has learned the hard way that when you refuel your car, you HAVE to cut the engine first. CCTV footage recently emerged on social media of an incident at an Ipoh petrol station which could have had far more “explosive” consequences.\nAhi zongin datsi paikhialai ahih manin, leilak ah meikuang kilawhphei zaizai hi. Tua pasal 2 tezong taikhia in, Petrol Station nasem te kiangah huhna angen uh hileh kilawm hi. Station Employee te meiphelhna Fire Extinguishers tawh atunphei uhciangin meikuang pen mitsiang dekta hi.\nHih meikatna hangin aliamngawhlua kuamah omlo uhhi. Hih meikatna pen motor datsi athunlaitak in Engine khakciplo, honsuaksa in koihkha ahih manin meikuang akipan hiding kici hi. Hihzah sangin meikuang aki lawhgawploh phadawmlai hi.\nMotor datsi thunlaitak Engine mitsakding, Mobile Phone kihokawm lohding thupi mahmah hi. Sawltak #zomidaily\nPrevious: ZAM Thupuak :: 01 Apr 18 (Australia kisiau theilai)\nNext: Penang ah Motorcycle 42 leh Motor 4 meikangtum


url: =Opinion: A PARTY MAW A MI By Tg. Thang Suan Sian Khai\nPublished on: 2020-07-08 19:21:54\nZogam bek thamloh Myanmar gam sungah tulaitak i zak mun pian leh zong i theihnop khat ahi 2020 kiteelpi ah kuan hong kah a, kua in kumpi hong sem ding hiam, cih pen mipi kilunglut tek hi. Tua huhau mah in zong mipi sungah i tuahsa thute hangin ngaihsutna pawlkhat hong kilamdang tek a, 2020 kiteelpi ah vote bangci piak ding, a mi en ding maw a party en ding cih zong kiza mun mahmah ta hi. Hih thu tawh kisai Myanmar gambup ah a dem ding USDP te makai khat a kidotna ah “a mi” en un ci hi. NLD te makai khat a kidotna leuleu ah “a mi lah enin kuan kumpi lamzo ding, cih ngaihsun un” na ci uh hi. Tua leh ei Zogam ah e? Bang i en tam? I tuahsa ahi 2010 leh 2015 kiteelna ah tangmi i tel dan ento khawm in 2020 ading gal et khawm dih ni.\n2010 KUM KITEELPI\nDemocracy gam khat adingin a thupi mahmah khat ahi thukhunpi (Constitution) pen galkap kumpi makai-in hong bawl uh hi a, 2008 kumin gambupah kipsakna kinei thei hi. Tua 2008 thukhunpi zui in party namkim kiteelna pen 2010 kumin kibawl pah a, gambup huamin USDP in hong zo ahih manin amau deih bangin kumpi hong lam uh hi. President Thein Sein in kumpi hong sem hi. Zogam ah zong Pu Hung Ngai in Chief Minister hong semin Tedim khuapi pan teelcing ahi Pu Nang Za Mung (sum vai) leh Tonzang pan Pu Cin Lian Pau (mei lam) te in vuanzi hong sem uh a, Pu Hau Khen Kham in Hluttaw Speaker hong sem uh hi. 2010 – 2015 sung Hluttaw makaipi eite ihi a, Chin State sum leh pai kizeek khempeuh eite khut sung mah hi-in mei lam khempeuh zong eite khut sung pan kivaihawm ahi hi.\nA zenzen in amau teng in vote na ngah zo lo uh hi kha zenzen leh tua hun lai a minam party CNP leh CPP panin hi dan panmunte i ngah kha diam cih lungngaih huai hi. Ngah lo peuhmah zaw mai ding hi hang. Bang hang hiam cih leh mee tam nihna teng pen minam party ahih hang ahi hi. USDP in a thu vaihawmpih dingin a innkuanpihte lo buang hong la het lo ding hi. Tua ahih manin bangbang hileh mipite 2010 kiteelpi ah teel khiallo hihang! Mipi in 2010 kum kiteelpi ah a vaipuak zo mahmah a, i teelcin uliante in mipite tungah a vaipuak uh hong zo het lo suak hi. Gambup a gualzo party vote piak pong tawh lem zo het lo, cih hong phawksak hi.\n2015 KUM KITEELPI\n2015 kum kiteelpi ah i theihsa mah bangin Myanmar gambup ah a tamzaw NLD party in hong zo a kumpi zong amau lunggulh bangin hong lam leuleu uh hi. Zogam ah zong Pu Lian Luai makai in hong makaihna ah Tonzang khua pan teelcing ahi vuanzi Pu Pau Lun Min Thang(Social Affairs) leh vuanzi Pu Mang Hen Dal (Agriculture & Forestry) te tawh hong kithuahto uh a, tun Chin State kumpi (NLD + ZCD + Galkap) kum 5 hong cing ding hita hi. 2015 kiteelpi ah Zomi party hong thang mahmah a Tedim khuapi pan mun 3 leh Tonzang pan mun 3 ah a kigawm mun 6 hong zo uh hi. Pasian thupha tawh amau mun tek ah panmun pawlkhat tek zong hong ngah uh himah leh mipi lam pan lametna lianlua maw ahih kei leh teelcingte ngiat a kisam maw cih thei khang Tedim khuapi ah mipi pawlkhat in bel ngaihsut hong bangzo kei uh ci-in gen kiukiu uh hi. Tonzang khua ZCD party pan teelcing te bel Tonzang bek thamlo Tedim zong hong van zo uh ci-in Tonzang MP te tung lungdamna thu gingkhia zel hi.\n2015 kiteelpi tawm khat enpha kik pak lai ni! A zenzen in Tedim pan i teelcing teng in hong ngahlo uh hi zenzen leh kua teng in hong ngahin bang a ci zaw tam? Kei mimal muhna ah ZCD party pan teelcing 3 te omlo hi leh NLD in hizah in mun hong pia in um keng. Bang hang hiam cih leh NLD tawh khutkilen khawm in kum tampi sung galkap kumpi a do khawmkhawmte ahi uh hang hi. USDP pan mi 2 (Pu Cin Khan Pau leh Pu Suan Do Cin) te teelcing loin ZCD MP Candidate 2 (Pi Kam Khan Dim & Pi Ciin Do Niang) te bang a na teelcing hi zaw leng khat beek bel vuanzi suak kha ding a, Zomite numei vuanzi nei ci-in ki-angtangh mahmah ding hi. NLD leh USDP sep khop sangin NLD leh ZCD sepkhop a lem zawk man ahi hi. Tonzang pan teelcing te bel lungkim huai leh hong van zo uh ahih manin angtanpih hang. Tua ahih manin Tonzang MP te enleng mipi ading nasepna ah minam party in zong na hoih na manpha tampi kisemthei hi, cih hong musak hi.\nGambup huamin NLD mah hong hat kha ding hi. Chin State ah zong Chin Party a hanciam mahmah sam uh hangin NLD mah hat zaw dingin up huai hi. A dang party te bel a cing zo ding lamet huai khol lo tawh kibang hi. Tedim leh Tonzang panin en ni. NLD vote buak huan ding hi le hang i Candidate te pen Chin State NLD makaite in panmun hong piaksak takpi mah ding uh hiam, hong zahtaaksak ding uh hiam, qualification a nei uh hiam, cih ngaihsut huai hi. Tua banah Chin leh Zomi vai, Khalkha, Falam leh Tedim cih danin lungsim kineihna pen NLD vote piakna tawh veng pah khol lo kha ding hi. 2015 sangin Minam party ah ei na thahat bilbel lai le hang a hoih pen tam, cih khawng ngaihsut kaak ding hong om toto hi. Pasian in vote pia mipite tungah thumuhna leh lungpilna hong piak ding thu ka ngen hi.\nMP Candidate te ii qualification i et siam hong thupi mahmah ding hi. Minam party i ci ta zongin tungsiah phu zo lo ding leh mipi hong thusim lo ding i teel khak leh kisum mahmah ding hi. Tuamah bangin gambup kumpi sem ding NLD ci-in ei lam pan i teelcinte pen mi lakah zat theih khol loh ding khawng ahih leh supna lianpi mah hong hi veve ding hi. Gambup level leh Chin State level ah sepzawhna ding tha bangzah nei, cih leh amah vote a pia mipite bek hi loin Tedim-Tonzang huam bang ciang hong it, hong vei, hong lainat, hong kipiakhia ngam… cihte en khawmin mipi in pilvang takin vote kipia ding hi, cih ka lamen hi.\nHih Opinion hong gelh Tg. Khaikhai pen Pastor En Khat Muan, Lawibual Baptist Church leh Nu Go Khan Lun te tapa upen hi a, tulaitakin Yangon School of Political Science ah a sep laitak ahi hi. Khua leh tui vai, gam leh minam vai a kin mahmah khangno khat ahih mah bangin ZYA Tedim leh Tedim Post media nasepnate ah volunteer semin a kihel den khangno muanhuai khat ahi hi. Tan 10 a zawh khit ciangin Diploma of Community Leadership and Social Studies pen Thabyay Education Foundation pan ngahin tulaitak University of Distance Education ah Law major(3rd year) a sin laitak ahi hi.\nShare | 738 View


url: =Adam was the first created man specifically named in Scripture, Piancilna 1:26-2:25 | Bibleview\nTedim » Lai Siangtho » Thuciam Lui » » Adam was the first created man specifically named in Scripture, Piancilna 1:26-2:25\n27 Tua ahih ciangin Pasian in ama lim bangin mihing piangsakin, Pasian’ lim bangin amah a piangsak hi. Amah in pasal leh numei a piangsak hi.\n28 Pasian in amaute thupha pia a, Pasian in amaute tungah, “Ci pha-in tampi pha un la, leitung dimin zo un. Tuipi ngasate tung, leitungah a gamtang, a nungtate khempeuh tungah ukna nei ta un,” a ci hi.\n29 Pasian in, “En un, leitung maitang khempeuhah a om, tang a piangsak kungnote khempeuh leh a gah sungah tang a om singkung khempeuh note tungah kong pia khinta hi. Tuate an-in na nei ding uh hi.\n30 Leitung ganhing khempeuhte tung, huih lak vasate khempeuh tung, leitungah a bokvakte khempeuh tung, nuntakna hu a neite khempeuh tungah an dingin kung hing khempeuh ka hong pia khinta hi,” a ci hi. Tua mah bangin a piang pah hi.\n31 Pasian in a bawlsate khempeuh en a, hoih sa mahmah hi. Nitak hong bei-in zingsang hong tung a, a ni guk ni ahi hi.\n2 Ni sagih ma-in Pasian in a nasepte zo khinta a, ama hihsa nasep khempeuh panin ni sagih ni-in a tawlnga hi.\n3 Tua ahih ciangin Pasian in ni sagih ni thupha pia-in siangthosak hi. Bang hang hiam cih leh pian’sak nasepna ama nasep khempeuh panin tua ni-in Pasian a tawlnga hi.\n4 Hihte pen, a kipiansak lai-a vantung leh leitung tangthu ahi hi.\nTopa Pasian in leitung leh vantungte a bawl hi.\n5 Topa Pasian in leitungah guah zusak nailo a, leitang a kho ding mi omlo ahih manin gamsung kungnote lei sungah om nailo a, lo sung ankungte pokhia lo hi.\n6 Tua ciangin leitung panin meiilum kaaito-in, lei maitang khempeuh a buah hunin\n7 Topa Pasian in leilak pana leivui tawh mihing bawl a, a nak sungah nuntakna hu sang suk hi. Tua mi pen leitung nuntakna a nei mihing hong suak pah hi.\n8 Topa Pasian in nisuahna lamah Eden huan khat bawl hi. Tua lai munah ama bawlsa mipa koih hi.\n9 A deihhuai, nek dinga a hoih singkung nam khempeuh, huan laizangah nuntakna singkung zong, leh a pha leh a sia theihna singkung, lei sung panin Topa Pasian in posak hi.\n10 Huan sung a kawtsak dingin Eden nawkin gun khat hong luang a, tua mun panin gun hong kikhenin li hong pha hi.\n11 A masa pen gun a min Pishon hi a, kham a omna, Havilah gambup kimkotah a luang pen ahi hi.\n12 Tua gama khamte hoih hi. Tua munah bedolak singnai leh onik suang om hi.\n13 A nihna gun min Gihon hi a, Kush gam kimkotah a luang pen ahi hi.\n14 Assiria gam nisuahna lamah a luang a thumna gun min Hiddekel ahi hi. A lina gun pen Eufratis gun ahi hi.\n15 Topa Pasian in mipa la-in, Eden huan kho-in a kem dingin a koih hi.\n16 Topa Pasian in mipa thu pia a, “Na ut utin huan sung singkung gah khempeuh na ne thei ding hi.\n17 Ahih hangin a pha leh a sia theihna singkung gah pen na ne kei ding hi. Bang hang hiam cih leh tua na nek ni-in na si ding hi,” a ci hi.\n18 Tua ciangin Topa Pasian in, “Mipa amah guak a om ding hoihlo hi. Ama-a’ ding a kituak a huh ding ka bawlsak ding hi,” ci hi.\n19 Tua ahih ciangin Topa Pasian in gamsung ganhing khempeuh leh huih lak vasa khempeuh lei tawh bawl a, mipa in tuate bang a ci hiam ci-in a theihna dingin mipa kiangah tuate a paipih hi. Nuntakna a nei khempeuhte pen mipa’ cih bangbang a min hi pahpah hi.\n20 Mipa in ganhing namte khempeuh, huihlak vasate khempeuh leh gamsung ganhing khempeuh min a vawh hi. Ahih hangin mipa-a’ dinga a kilawm, amah a huh ding khat zong omlo hi.\n21 Tua ahih ciangin Topa Pasian in mipa ihmut suak mahmah sak a, ama ihmut kalin a nakguhte khat la-in tua mun pen satak tawh a dimsak hi.\n22 Topa Pasian in mipa’ tung panin a lakkhiat nakguh pen numei khatin bawl a, mipa kiangah tuanu a paipih hi.\n23 Tua ciangin mipa in, “Tu petpetin hih pen keima guhte leh keima sate ahi hi. Amah pen mipa sung panin a kilakhia ahih manin ‘Numei’ kici ding hi,” a ci hi.\n24 Tua thu hangin pasal in a nu leh a pa nusia-in a zi tawh kigawm a, amaute gel pum khat a bang uh hi.\n25 Mipa leh a zi a guaktangin om uh a, maizum lo uh hi.


url: =Tapidaw 6 Tuipi Sungah Kivawk ~ Thu Tatuam (Siyin News)\nTapidaw 6 Tuipi Sungah Kivawk\nFriday, September 23, 2016 Tapidaw Taw Kisai 1 comment\nAfrica pan Europe paisawm Tapidawte luk sia, tuihual thim natu athunget hangin, atona ngunkuang captain in tuisung ki vawk ci hi.\n2014, December thupiang hi in, Sep 19, 2016 ni in captain-pa thusitna Spain thuneite in nei uh hi.\nNgunkuang captainpa sia muslimte hi in kison aa tapidawte thunget hangin tuihual nasia zaw in mu ahikom Pastor khat le adang tapidaw te hi tu in upmawk mihing 10 khawng thingpheak taw velvawl in tuisung vawk ci hi. (Nausen pawlkhat zongh kihel)\nNgunkuang tungah ato mihing sia 57 pha aa, tua sungah asuakta 29 pha in, asuaktate pawlkhat in pholaak ahikom captian pa kiman in tuciang thusit thuak hi.\nCaptain pa in, hi thu taw kisai nialin, ama-le-ama zongh tapidaw kici aa, tulaitak thong sungah tapidaw kikhopna biakbuk sungah pai tawntungin kison hi.\nibu winda September 25, 2016 at 11:44 AM


url: =Lesson 1 December 26 - January 1 Minam Hihna Buai leh Thumasa ~ MUC\nLesson 1 December 26 - January 1 Minam Hihna Buai leh Thumasa\nAdmin 4:57:00 PM Articles, Sabbath School Lesson\nIsaiah: Ka Mite Hehnem In\n“Ka mite hehnem in” ci-in a kigenkhiat a kipan tua thute in i sungah hong teeng tawntung hi. Tua kammalte kiphawk tawntung a, Pasian in eite tawh hong omkhawm hi, cih thu tawh kitonin ka mite hehneem in cih thu in lametna leh kamciam hong guan hi (Isa. 7:14). “Eite aa dingin naungek khat hong suak hi” (Isa. 9:6); “Eite mawhna hangin Amah in liamna thuakin eite mawhna hangin Amah in satniimna thuak hi; Ama gim thuakna hangin eite in damna i ngah hi (Isa. 53:5).\nIsaiah kammalte in thu, limciinna leh thuhilhna nei hi. Kammal gina lo khat in thu gina lo, limciinna hoih lo pulaak hi. Limtak ngaihsutna tawh a kipulaak kammalte, a muibun kammalte in na lianpi sem hi. Tua hang mahin Isaiah kammalte in kum za tampi sawt khin hi taleh tuni dongin i bilah thu gengenlai hi. Sila khat bangin ama gimthuakna la-kam a pulaak khiat Messiah thute in Thu Ciamlui mundangah tua bang thute kimu lo hi (Isa. 52:13 – 53: 12). Isaiah min a khiatna in Topa in Honkhiapa hi”. “Hotkhiatna Thugen Kamsang” cih in hotkhiatna thu pulaak hi. Tua banah kamsangpa in Persian kumpi Cyrus pianma kum 150 bang a na genkholh mah bangin Babylon gam va zo hi (Isa. 44: 28 – 45:6). Hih thu hangin mi kimkhat in Isaiah Bu nunungte, “Second Isaiah” ci-in kamsang dang khat in a gelh hi ding hi, ci-in ngaihsun uh hi. Isaiah laigelhzia in tehpih ding om lo-in lamdang hi; la-kam tuamtuam, limciinna tuamtuam zangin a gen thute in mi tawh muhtheih pahlian ding bangin pulaak hi.Vantung in kuama bat zawh loh dingin a san mah bangin Pasian ngaihsutnate in mihing ngaihsutna in ban zo ngei lo ding hi (Isa. 55:9). Hebrew panin namdang pau-ah a kiteikhiat ciangin Hebrew pulaak bang lianin kipulaak thei lo hi. Biakna laibu ahi a leitung laibu ahi zongin Isaiah tawh tehpih ding om lo hi. Isaiah laigelh sung panin a kammalte, la-kam tawh a gelh thute, a muibun kammalte leh lungsim hong lawngkha kammalte i thei hi. Ahi zongin amah leh ama hunlai thute, a genkholh thute leh a thungetnate i thei hiam? Gitlohna tawh kidim Assyrian Ukpi hong khan ciangin siatna khang semsem a, gam mite in gamtat siatna sung tungkhin uh hi. Huaihamna leh gentheihnate in mun khempeuhah kizel hi. Neihlelamh leh mailam nuntak nadingin hanciam uh hi; siatna in a ukcip a om mah bangin mi kimkhat in lungkiatna tawh kidim uh hi. Israel mite in siatna sung mangthang lo-in gam khatin a din zawh nadingun a cianlai a om sun mi tawmmo khat in Pasian mitsuan dingin Israel in hanthawn hi. Tua Pasian in Israel Mite Siangtho Pa, vantung leitung a Piangsak Pa, amaute min ciat tawh samin meili sung pan honkhia dingin a kamciam Pa hi. Pasian thupiak bangin a nuntak uhleh tua bang siatna sung pan Pasian kamciam a tangtung ding hi.\nIsaiah in kumpite lamlakna ngah hi. Pasian mi a cianlai tawmno khat in Assyrian ukpite sungah mangthang dektak hi taleh Isaiah genkholh bangin Hezekiah Kumpi in nalamdang a piang dingin lametna nei hi; Jerusalem lametna in tua bek mah hi (Isa. 36, 37). Jerusalem in Babylon khut sungah kum za tampi kisiatna a thuak nungah Assyrian ukna hangin Judah mite in kithehthang uh hi. Leitung Honpa, Messiah a hong khankhiat nading Judah minam in a beimang ding dinmun tung uh hi.\nTu quarter sung i kikup ding thu in Isaiah, Ama pulaak thute, Ama hunlai thupiangte leh Ama thuak khak thute banah “ Jacob aw, note hong piangsak amah hi a, Israel aw, note hong bawl amah hi; Note hong tankhin ka hih manin lau kei un; na minun kong sam khin a, note kei aa na hi uh hi”” (Isa. 43:1) cih thu in tuni nang le kei aa dingin zong Topa hong gen ahihna thu ahihna i kikum ding hi.\nIsaiah kammalte in thu, limciinna leh thuhilhna nei hi. Kammal gina lo khat in thu gina lo, limciinna hoih lo pulaak hi. Limtak ngaihsutna tawh a kipulaak kammalte, a muibun kammalte in na lianpi sem hi. Tua hang mahin Isaiah kammalte in kum za tampi sawt khin hi taleh tuni dongin i bilah thu gengenlai hi. Sila khat bangin ama gimthuakna la-kam a pulaak khiat Messiah thute in Thu Ciamlui mundangah tua bang thute kimu lo hi (Isa. 52:13 – 53: 12). Isaiah min a khiatna in Topa in Hotkhiatpa hi”. “Hotkhiatna Thugen Kamsang” cih in hotkhiatna thu pulaak hi. Tua banah kamsangpa in Persian kumpi Cyrus pianma kum 150 bang a na genkholh mah bangin Babylon gam va zo hi (Isa. 44: 28 – 45:6). Hih thu hangin mi kimkhat in Isaiah Bu nunungte, “Second Isaiah” ci-in kamsang dang khat in a gelh hi ding hi, ci-in ngaihsun uh hi. Isaiah laigelhzia in tehpih ding om lo-in lamdang hi; la-kam tuamtuam, limciinna tuamtuam zangin a gen thute in mi tawh muhtheih pahlian ding bangin pulaak hi.Vantung in kuama bat zawh loh dingin a san mah bangin Pasian ngaihsutnate in mihing ngaihsutna in ban zo ngei lo ding hi (Isa. 55:9). Hebrew panin namdang pau-ah a kiteikhiat ciangin Hebrew pulaak bang lianin kipulaak thei lo hi. Biakna laibu ahi a leitung laibu ahi zongin Isaiah tawh tehpih ding om lo hi. Isaiah laigelh sung panin a kammalte, la-kam tawh a gelh thute, a muibun kammalte leh lungsim hong lawngkha kammalte i thei hi. Ahi zongin amah leh ama hunlai thute, a genkholh thute leh a thungetnate i thei hiam? Gitlohna tawh kidim Assyrian Ukpi hong khan ciangin siatna khang semsem a, gam mite in gamtat siatna sung tungkhin uh hi. Huaihamna leh gentheihnate in mun khempeuhah kizel hi. Neihlelamh leh mailam nuntak nadingin hanciam uh hi; siatna in a ukcip a om mah bangin mi kimkhat in lungkiatna tawh kidim uh hi. Israel mite in siatna sung mangthang lo-in gam khatin a din zawh nadingun a cianlai a om sun mi tawmmo khat in Pasian mitsuan dingin Israel in hanthawn hi. Tua Pasian in Israel Mite Siangtho Pa, vantung leitung a Piangsak Pa, amaute min ciat tawh samin meili sung pan honkhia dingin a kamciam Pa hi. Pasian thupiak bangin a nuntak uhleh tua bang siatna sung pan Pasian kamciam a tangtung ding hi.\nLESSON 1 December 26 - January 1\nMinam Hihna Buai\nTu Kaal Sung Sim Ding: Isa. 1:1–9, Isa. 1:10–17, Isa. 1:18, Isa. 1:19–31, Isa. 5:1–7.\nKAMNGAH: “ Tu-in hong pai un, kikumkhawm dih ni,” Topa in ci hi. Na mawhnate uh ausan bangin a san hangin vuk bangin a pak ding hi; kheisan bangin a san hangin tuumul bangin ngo ding hi.” (Isaiah 1:18)\nBangmah Ciaptehzawhna Nei lo!\nIreland gam sungah khualzin lecin bawnghon in anzonna mun panin buk zuanin a pai na mu ding hi. Bawngcing om kei taleh bawngte in amau om nading bukmun ciat thei uh hi. Naupangno khat in a nu tawh khua sung vakna-ah a nu mansuahin a cih nading a theih lohteh “ Ka nu ka mansuah hi” ci-in kiko hi. Naupang in ama omna mun thei lo hi; a nu omna mun zong thei lo hi. Mihonpi lakah a nu zong kawikawi a amuh phetin nu tampi om taleh ama nu thei pah hi.\nIrish bawngte ahih keileh naupangno bang hi lo-in Judah mite in a Topa uh mangngilh hi; Ama neihsa minam ahihlam uh phawk lo-in Pasian tawh thuciamna nei mi ahihna uh mangthangsak uh hi. “ Vantungte aw, na za un; leitung aw, na ngai in; banghang hiam cihleh TOPA in thu hong gen khinzo a,“ Ka pattahsa ka tate in kei hong lehdo uh hi. Bawng in amah a nei pa thei a, la in zong a topa an piakna mun thei buang hi. Ahih hangin Israel in bangmah thei lo a, keima mite in thei thei lo uh hi,” a ci hi” (Isa. 1: 2,3).\nTu kaal sung thusin ding in Pasian in Ama mite a puahphatna thu hi ding hi.\nVantung in, Na Za In (Isa. 1:1–9)\nIsaiah in thupatna tawmno a pulaakna-ah amah leh amah Amoz tapa ahihna, ama gelhkhiat thute in Pasian tung pan hong pai thute hi-in, ama hunlai Judah leh Jerusalem a uk kumpi li tungah a pulaak thu banah ama nuntaklai a mipihte tungah thupuak ahihna zong kimu hi. Kamsangpa in a mipihte nunzia leh amaute mailam thu ding a lunghimawhna thu zong pulaak hi. Isaiah in ama muh, ama tuah khak gam sung thupiangte a pulaakna tungtawnin ama nasep hun sung kithei hi. Tua thupiangte in 2 Kum.15–20 16 leh 2 Khang. 26–32 sung a thupiangte hi.\nIsaiah 1:2 sim in. Bang thugil kipulaak hiam? Topa in bang gen hiam? Koi bangin tua thu in a khang a khangin kilangh hiam? Tulai pawlpi dinmun ding a kibulh thei ding hiam?\nIsaiah in a thupatna-ah “Vantungte ka aw hong ngai dih un” ci-in pulaak hi. Hih thu Thuhilhkikna 30:19; 31: 28 tawh enkak in.\nTopa in vantung leh leitang in bil nei-in khuaza thei uh hi, a ci hi lo hi. Ama gen thu a thupisakna hi zaw hi. Nidang Near Eastern huampi ukna nei Hittite kumpi in amau khut nuai ukna nei makaite tawh thukimna a bawl uh ciangin a theihpih dingin amaute biak pasiante mai-ah kiciamna nei uh hi. Ahi zongin kumpite Kumpi in Israelite tawh thuciam a bawl ciangin teci dingin namdangte bangin pasiante kisam lo hi. A nungta Pasian in Amah bek hi-in tua bangin a mite tawh thuciam a bawl ciangin, tua thuciam a tangtun dingin vantung leh leitung a pulaak ahi hi (Thuhilhkikna 4:26)\nIsaiah 1:1–9 sim in. Hih mun in Judah mite mawhna tomkimcingin pulaak hi. Mawhna hangin gah tuamtuam zong pulaak hi. Judah in bang mawhna bawlin tua mawhna hangin bang thuak uh hiam? Ahi zongin aneu 9 ah amaute aa ding lametna bang kipulaak hiam?\nA Kihhuai Biakpiakna (Isa. 1:10–17)\nIsaiah 1:10 sim in. Bang hangin Sodom leh Gomorrah kipulaak kik hi ding hiam? Topa in bang hong hilh hi ding hiam?\nIsaiah 1:11–15 sim in. Topa in bang hong hilh hiam? Bang hangin Topa in amaute biakpiakna nial hi ding hiam?\nThungenin biakpiakna pia taleh siatna bawlin sisan luanna tampi piangsak hi; midangte nengniamin bawlsia hi (Isa. 1:15; Isa. 58:3, 4). A mipihte tungah siatna bawlin amaute a Piangsakpa simmawh uh hi. Topa mahmah in meihal biakpiaknate (Siam. 1-16), leh Jerusalem biakinnpi kilamzia ding hilh hi (1 Kum. 8:10, 11). Pasian leh a mi Israelte tawh kikaal thuciam siksanin Pasian in A mite lakah a teen nadingin biakbuk kilam ahi hi. Topa tungah cihtakna a om ciang bekin biakpiakna, thungetnate in Topa mai-ah santhamcingin man nei thei pan hi. A mipihte uh tungah thuman lo-in a gamtatna uh kisik lo-in biakpiakna a piak uh hangin tua bang biakpiaknate in kineihkhemna hi. Tua hi-in amaute biakpiakna in a santhamcing biakpiakna hi lo banah a mawhna uh behlap suak zaw hi. A biakpiaknate un vantung tanu tapa hi, cih pulaak hi. Ahi zongin amaute gamtat in thuciam a palsatna uh kilang hi.\nIsaiah 1:16, 17 sim in. Topa in A mite bang hih dingin sawl hiam? Koi bangin Jesuh gen thute mah pulaak hiam? (Matt. 23: 23- 28). Tuni tuhun adingin bang hong hilh hiam?\nMawhmaisakna Siksan Thu (Isa. 1:18)\nIsaiah 1:18 sim in. Simpha kikkik inla Topa in bang hong hilh hiam, na tel thu gelhkhia in.\nJudahte in Topa tawh thuciam bawlin tua thuciam a palsatna hangun thaman ngah uh hi (Isa. 1: 2-15). A khialhnate uh kipuahpha dingin Topa in hilh hi (Isa. 1: 16,17). Amaute in a kipuahpha thei ding lamet om hi. A tawpna-ah bang hangin siatna thuak ding kilawm uh hi napi kipuahpha dingin kisawl hi ding hiam? Bangci bangin sihna thuak ding mi khat in tagah, meigongte huhin a kinengniamte honkhia ding hiam? Ahi zongin Pasian in “Hong pai un; thu kikum ni” ci-in amaute sam hi (Isa. 1:18). Amaute in bangbang siatna tawh kidim taleh, Pasian in lamkhial a mite tawh kimu-in amaute in siatna nusia-in Ama kiang zuan ding lamen tawntung hi. Topa in amaute tungah\n“ Note mawhna in sisan bang hi taleh vuk bangin ka hong ngosak ding hi,” ci hi (Isa. 1:15). Sisan in mawhna limcing ahih mah bangin vukin sianthona limcing hi. Pasian in sisan panin vuk bangin kaang dingin kamciam pia hi. Hih thungetna in Kumpi David in Bathsheba tungah mawhin a pasal a thahna hangin mawhmai-na ngah ding a thunget ahi hi (Late 51:7, 14).\nIsa.1:18 sungah Pasian in A mite mawhna maisak ding a kutna kimu thei hi.Koi bangin Pasian in amaute mawhna maisakin a nunzia uh khel dingin pulaak hiam? Isa.1:18 leh Isa. 44:22 enkak in.\nTopa in tu-in A mite lang khatah khauh takin amaute mawhna pulaak hi. Tua kammalte in Topa in A mite a nialna kammal hi lo-in A mite in Ama kiang zuan dingin sapna kammal hi. Topa in A mite mawhmai dingin Ama kiang a sapna a hangin a nunzia uh kikhel ding deihna hi (Isa. 1:16, 17). Ama mawhmaisakna hangin Kha Siangtho in amaute kikhelsak hi. Hih in Jeremiah genkholh” Thuciam Thak”tangtunna hi; eite in Pasian tawh kizopna thak i ngah theih na in mawhmaisakna siksan hi. Ama kiang i va pai ciangin i piak zawh loh ding leiba tawh Amah a zuan ihi hi. Mawhmai-na kitangsam ihihlam i phawk ciangin Topa hong piak na khempeuh a sang dingin a kiging ihi hi.\nGah Hoih Ne ahih keileh Siatna Thuak (Isa. 1:19–31)\nIsa. 1:19–31 sim in. Lai Siangtho pulaak thu guipi bang pulaak hiam?\nIsa.1:19, 20 sung a thu luanzia ngaihsun in. Amaute in Topa thupiak zui-in a nuntak uh ciangin leitang panin gah hoih a nei ding uh hi (Isa. 1:19). Ahi zongin amaute in Topa thupiak a nunghei uh ciangin, Ama puahphat ding a nial mite in namsau tawh a si ding uh hi (Isa. 1: 20). Thu zui ding maw, nial ding cih pen amaute khentat ding ahi hi; thu a zuih uhleh thupha ngah ding uh a, thu a nial uhleh gimna thuak ding uh hi. Isaiah in Moses kammalte (Thuhilhkikna 30: 19, 20) siksanin thuhilh hi. Tua kammalte in Pasian in Israelte tawh a thuciamlai-a a kipulaak kammalte hi: “Note langah teci a pang dingin vantung le leitung ka sam a, note mai-ah thupha leh hamsiatna ka koih hi.”\nMoses kammalte ngaihsun in. A laihawl om lo hi. Sihna ahih keileh nuntakna maw, thupha maw, hamsiatna khat zaw i tel ding ahi hi. Bang hangin khat zaw tel ding kisam hi ding hiam? Bang hangin a nihin tonkhawm thei lo hi ding hiam?\nMoses pulaak thute in Thuhilhkikna 27-30 sunga kipulaak thute a huamin pulaak hi (Siam. 26 tawh enkak in). Tua thuciam sungah (1) Pasian in amaute aa dingin a nasepte (2). Tua thuciam a kip nadingin amaute zuih ding thute (3) thuciam a theihpih teci (4). Tua thuciam tungtawnin a ngah ding uh thupha, thuciam a palsat uh leh siatnate cihte kipulaak hi.\nLai Siangtho thuthuk a kantelte in Hittites a kipan namdangte sungah zong tua bang thuciamna tawh kibang thuciam mu uh hi. Tua hi-in Pasian in Israel mite tawh thuciam a bawl ciangin amaute theih ngei lo, amaute tel loh thu hi lo hi, cih kimu hi. Thuciam zui uh hi leh a ngah ding uh thupha a theih mah bangin ciampel uh hileh a thuak ding uh gimnate zong mukhol uh hi.\nKhristian nuntakna-ah koi bangin thuciam tawh kipawl thupha ahi keileh hamsiatna na tuak hiam?\nThusia-hil Itna la (Isa. 5:1–7)\nIsa. 5: 1-7 sung a itna la kammalte ngaihsun in.Hih thugentehna in bang hong hilh hiam?\nPasian in tua leenggui thugenteh a deihna Isa. 5:7 in hong hilh hi.Pasian in tua thugentehna tungtawnin Israelte in a dinmun uh kiphawk a, Ama kiang zuan ding deih hi. Pasian in thugentehna zangin Kumpi David thuhilh hi (2Sam. 12: 1-13)\nHih la tungtawnin Pasian in A mi Israelte tungah a itna pulaak hi. Tua itna hang bek mahin Pasian in A mite tawh kizopna nei hi (1 John 4:8). Pasian in A mite tung panin itna mah lamen hi. Pasian in amaute leenggah dingin lametna nei a, ahi zongin gam leenggah gah mawk hi. Hebrew laimalah a khiatna in amaute in Pasian mai-ah muatin namsia uh hi, ci hi.\nIsa. 5:4 -5 Ka leenggui lo aa dingin ka hih nai loh ka hih ding a kilawm bang omlai ahi hiam, cih a khiatna in bang hi ding hiam?\nTua khit ciangin Pasian in “Tu-in ka leenggui lo tungah ka hih ding thu note tungah kong gen ding hi. A gawl ka susia ding a, kituancil ding hi,” (Isa. 5:5). Mawhna i bawl khak ciangin Pasian in tha khatin Ama hong kepna hemkhia pah lo-in hong susia pah lo hi. Mawhmai-na i ngah nadingin lungduai takin a hong ngak tawntung hi.\n(2 Pet. 3:9). Amah a va zuan mi khempeuh Pasian in a nunghei ngei kei hi. Amah hong sapna dong dingin a hong ngak tawntung hi. Ama tungah i nget khempeuh a hong nial pah kei hi. Bang hang hiam cihleh Amah in mawhna tawh kidim ihihna thei-in, mawhna sungah a nungta ihihlam a thei hi. Ahi zongin Amah i nial ciangin eima khentatna bangin hong thuaksak hi. (Mang. 21 22:11). Pasian in Kha Siangtho tungtawnin a hong sapna nial tawntung hi lehang, i mawhlam phawk lo-in a kisik thei lo i suak ding hi (Matt. 12:31, 32). Khrih kiang pan paikhiatna in lauhuai hi (Heb. 6: 4-6). Pasian in na khempeuh bawl thei hi; ahi zongin mihingte deihtelna, khentatna bangin hong omsak hi.\nPasian in Amah leh amah hong kipia-in mihingin hong nungta a, Ama thukham palsatin, eite mawhna thaman a hong piaksak dingin Singlamteh tungah a hong kipiakna siksanin “ Ka leenggui tungah ka sep ding bang omlai ahi hiam? (Isa. 5:4) cih thu ngaihsun in. Pasian in tua sangin a lian zaw a hong piak ding bang a om ding hiam? Koi bangin Singlamteh in Ama hotkhiatna sungah lungmuanna hong guanine mawhna hong kisiksakin, nunzia a hong khel hiam?\nSinbeh Ding: Isaiah 1:4, Ellen White wrote: “Pasian mite in a Topa uh nusia-in a om uh ciangin amaute theihna in kisia-in amaute pilna mangthang hi. Amaute in khuamuhna nei nawn lo uh hi; mawhna sung pan suahtakna ngah ahihlam uh mangngilh uh hi.Amaute in khuamial sungah mangthang uh hi. Amaute in suahtakna, lungmuanna leh lungnopna khempeuh tawh a kigamla uh hi. Amaute in amau ngaihsutna zui-in nungta uh a, Pasian makaihna langpanin amaute hai-na, lungkhauhna tung mahah a kinga uh hi. Tua bangin mawhna sungah kia semsem uh hi. Amaute in Pasian zia le tong tawh kisai Satan zuaukhemnate um uh a, Pasian in hehpihna nei lo-in mawhna maisak lo hi, ci-in um uh hi. The SDA Bible Commentary, vol. 18 4, p. 1137.\n1. Koi bangin “Nang mah in kisawpsiang ding na hiam? Hih in bang a khiatna nei hiam? Phil. 2:12, 13.)\n2. Koi bangin Jesuh in itna pulaak leenggah thugentehna hong hilhhiam? Matt. 21:33–45, Mark 12:1–12; Luke 20:9–19. Seventh-day Adventist thu-um mite aa dingin bang hong hilh hiam?\n3. Bangci-in mawhmaisakna leh kipuahphatna in kizopna nei hiam? I nuntakna sungah koi zaw masa hiam? Mawhmaisakna khitteh kikhelna maw, ahih keileh kikhelna khitteh mawhmai-na maw? Bang hangin a masa zaw i theih ding thupi hiam?\n4. A tung-a a kipulaak Ellen G. White gen bangin “Mite in Pasian lamlahna langpang uh hi” cih thu in bang khiatna nei hiam?\nTomkaihna: Pasian mite in Amah a mangngilh uh ciangin amaute in Pasian thuphate tungah lungdam thei lo uh hi. Pasian leh amaute kikaal thuciamna a phawk ding uh gen kikkik hi. Pasian in Ama hehpihna siksanin a mite mawhna pulaakin, Ama kepna a nusiat uh ciangin amaute thuak ding gimnate zong a vauhilhkhol hi. Amaute gim thuakna panin damna ngah dingin Amah va zuan dingin Topa in amaute a sam tawntung hi.


url: =Zomi leh Zogam\nPu Kam Lian, ZNC Upate leh Laisim U le Nau,\nA masa in ZNC party ong dingkik cih thu i zak man in i lungdam hi.\nTuma sawtlua nailo a ASSK thugenna ah gamgi dung a teng mualmi, minam teng a mau leh amau ki-ukna, amau’ vai amau mah in a vaihawmna cih Panglong thukimna thu ( Federal vai ) limgen mahmah hi. Tua khit ciang in 2008 constitution sung a thu om tampi damdam a laihding thu gen hi. Kawlgam ong kikhel hiaihiai ta hi. Nuntak gim nam deuhdeuh ta hi.\nA sawtlo a kitelna ah NLD leh ASSK in kuang lui ding uh hi. A luina peuhpeuh ah zo lel ding cih pen theihsa ahi hi. 1990 kum kiteelna hun lai in mipi nautang lak bek hilo in galkap huang sung nangawn ah NLD in zongei khin hi. Tua hun lai in, ASSK in kuanglui khalo hi. Tu-in amah (ASSK ) mimal mahmah in kuanglui ding hi-a zo ding hi. Tua bek thamlo in tu-a Parliament a omsa MP tampi tak zong a party a khel hetloh uh hang, ASSK cih bangbang dotkik omlo a azui lian ding, a simtham a thulkimna vote kikhai ding hi peuh leh a support ding pen a tamzaw hikhin ding in ka um hi. Tua ahih man in Parliament ah thugen hun ding ong ngah peuhpeuh leh acih bangbang ong piang zatzat mai ding hi.\nOng piang ding thu ka upmawh dan ong gualsuk dih ning ei.\n1) April 01, 2012 kitelna ah ASSK leh NLD in seat khempeuh zo ding, ngah ding uh hi.\n2) ASSK Parliament ah thugen ong kipan ding a, 2008 Constitution a banban in ong khel ding hi.\n3) A tawpna ah, Federal State leh Central Government kizopna ding zia le tong teng ong geel khit ciang tu-a State teng Federal ki-ukna dong ong tun ding hi. Tua sung ah tu-a zanggam a “division” teng zong state mah ong suah ding hi. Banghang hiam cih leh Gam khat sung ah ki-ukna nam 2 ong omsak hetlo ding in ka um hi. Division khempeuh “Kawl State” cihbang miaimuai lah om theilo ding hi.\n4) Tuaciang in Kawlgam pen Federated State 14 tawh kilam Union Gam ong suak ding hi. ( India gam ki-uk dan ong kibang ding hi. )\n5) State khempeuh in amau’ State ciat ah thuneihna ong nei ding uh hi. State Kumpi kinei ciat ding a, Chief Minister leh Cabinet kinei in, State Parliament / Legislative assembly ki nei ciat ding hi. Hih State Parliament / Legislative Assembly in ei’ State ciat ah vai khempeuh ong vaihawm ding hi.\n6) Tu-a I neihsa MP constituency leh Upper/ Lower housete a ngeina mah in omsuak ding a, tua pen Central Government ong hiding hi. Central Government ah Ministry teng zong a ngei mah in om veve ding a, ahi zong in State kumpi tawh na semkhawm ding cih ong hi bek ding hi. Koimah ah Direct in na semlo ding uh hi.\n7) Tua kawm mah in State ciat hiam, ahih kei leh aki naihuai state 2 maw 3 cihbang huam in Governor ki nei veve ding hi. Tua Governor in Union sung a I neihkhop, gtn.. Galkap, Customs, Immigration Authority…cihbang thute sai ding hi.\nTua ahih man in tun Zomite in i lunggulh den ahi ( ZNC lungtup ci-a i gengen, Federal ) State Kumpineitakpi ta ding hihang. Ei’ thu in ei le ei kiuk ding, ei’ vai eimah in hawm tading hi hang. I minam a it taktak akhual taktak te-in tua State Kumpi ah vaihawmpen tutna, thunei dinmun i tuhngah ding thupi ding hi. Tua ahih ciang bek in igam leh minam a’ding in nasem taktak zo/thei pan ding ihi hi. Opposition party a om a, ihan‘ han‘ pong tawh na hoih thupi kisem zolo ding hi. “ A-ngen” hilo in “A-pia” dinmun I tuh ding ahi hi. Tua ding in tu-a kipan I kigin, I kithawi loh a phamawh hita hi.\nTua hun ciang CNFte zong Party khat ong hiding a, kuang onglui ding hi lel hi. ( Mizo gam a MNF dan hiding hi ). Galkap thautawi cihbang hi theilo ding hi. Hiam leh molhtum tawi a thuneihna, gualheuna a ut uh leh gamnuai ah a kileh kik uh kul ding hi. Kitelna ah azawh leh State kumpi ong semding hibek ahi hi. Tua ahih man in hihte lungbuaipi huai hetlo a, ahi zong in hihte’ hang a I minam sung ki taiteh a, ki phukha zelzul a, I buai khengkhang pen a lung hihmawh huai zaw thu in ka ngaihsun hi.\nTu-in Zomite in I buk mun I keek loh phamawh ta hi. Tedim, Tonzang, Cikha cihbang bek tawh hitheilo ding hi. Banghang hiam cih leh State Kumpi I neih tak ciang, Tedim, Tonzang leh Cikha gamteng bek ah I zawh hang State Kumpi ke sem zolo ding hi. Kawlpi, Tamu, Khampat cihte lah Sagai State ah kihel ding ahih man in, hihmunte ( Sagai State sung ) ah I zawh hang I Zogam a’ding bangmah ki semthei tuanlo ding hi. Tu-a Zogam ( Cikha pan Kanpalet/ Paletwa ciang ) sungteng pan a kiteel State Parliament / State Legislative Assembly ah member mun 50% sang a tamzaw I ngah / I zawh kul ding hi.\nTua ahihman in ZNC General Secretary Pu Kam Lian leh ZNC phualpi makaite in nakpitak ma ong pang a, Tedim, Tonzang, Cikha bek hilo in, Falam, Rih, Haka, Thantlang, Matupi, Mindat, Kanpalet, Paletwa khuapi te ah zong ZNC zum hong a, gualzawh I sawm ding nong ngaihsut ding uh iki hanthawn nuam hi. Banghang hiam cih leh Tedim,Tonzang, Cikha icih teng pen Zogambup pi ii ¼ ( or 25% ) bek ahi hi. Mun khempeuh ah kuanglui ding a kigin’ kul ding hi. A tawmpen 50% I zawh kei leh kumpi thunei kisem zolo ding a, I gam a’ding in I kambek ong hiding a bangmah ki sem zolo ding hi. I gil kial ding hi. I gam keu ding hi. Mi I eng ding hi.\nFederal State ngah taktak le’ng i-gam i-lei ei’ deihbang a i-puah zawh, i-puahtheih takpi nading in i-maban sah mahmah omlai hi. Gamsung gampua ( Zogam pualam ) a om Zomi khempeuh in zong, Gamsung a om I sanggam u le nau tawh pangkhawm in, I hihtheihna ciat pan ngaihsutna, sum le paai leh thagui thatang tawh pangkhawm in hanciam ding hihang.\nTopa I Pasian in Zogam leh Zomite Thupha ongpia ta hen!\nGam leh Minam itna sung ah note tawh….


url: =2March 2019 Sabbath 9na Pasian’ Kamciamte leh Upna hangin Hauhna ~ MUC\n2March 2019 Sabbath 9na Pasian’ Kamciamte leh Upna hangin Hauhna\n2March 2019 Sabbath 9na\nPasian’ Kamciamte leh Upna hangin Hauhna\n“ Ka innah an a om theih nadingin ansal sungah sawm-a khat a buppi-in hong puak un. Kei hong zia-et dih un. Vantung kongkhak zapite hongin a koih nading na neih loh zah dongun thupha kong sungkhia hiam, kong sungkhia kei hiam? Thahatpen Topa in ci hi.” Mal. 3:10.\nHih Malachi genthu limtak ngaihsun lo hi leng, sawm a khat leh sumpi i khiat ciangin Pasian in hong hau-sak ding hi, ci-in kingaihsun kha ding hi. Tua bangin na ngaihsun ngei hiam? Mi tampi in Pasian tungah i piak ciangin hauhna kingah ding hi, ci uh hi. Hih bang ngaihsutna in angsung huaihamna, nopsakna mitsuan hi. Tua bangin amaute lamet bangin a pian loh ciangin, mi tampi in a upna nusia uh hi.\nKoi bangin Pasian kammal theitel ding i hiam? I ngah khempeuh lak pan sawm-ah khat in Pasian aa hi. Sumpi ahih leh i lungsim khensatna bang bangin piak ding hi. I ngahna tungtawnin sawm-ah khat kipia hi. Ngah masa phot hang a, tua khitteh a pia i hi pan hi. Tua hi-in thupha ngah nadingin sawm-ah khat a pia i hi kei ding a, thupha ngah mite ihih manin sawm-ah khat pia i hi zaw ding hi. Pasian in hong pia masa hi. Amah i itma-in ama’n hong it masa hi. Thupha i puakma-in Ama’n thupha hong pia masa hi. Ama tungah i citak laisiah Topa in thupha hong pia ding hi Neihlelamh hau-na bek thupha-in na ngaihsun hiam? Pasian in lampi tuamtuam tawh thupha hong pia hi. Hong piak thupha-te phawkin Amah deih bangin i nuntakleh, a kamciam (Malakhi 3: 9, 10) hong tangtung ding hi.\nThuumna: Topa’ kamciamte um in. Nuntakpih in.\nThungetna: Topa aw, na thupha-te hangin lungdam ko kong uh hi. Nong piak thupha-te zeeksiamna hong pia in. Amen.


url: =Malaysia gamsung “Public Housing” kici innsaap akiman zawdeuh ah aomte kidop huai :: ZOMI DAILY\nposted on 24 May 2017 at 10:40 pm Lomkholna: Malaysia, News, Sawltak, World\nMalaysia gamsung ah sumlut atawmzawdeuh mizawng daipam te omtheih nadingin ngaihsut sakna leh ahuhna un People’s Housing Project (PPR) leh Public Housing (PPA) Units akici kumpi innsaaptheih vaihawmsak uhhi.\nTua PPR leh PPA innte pen adangdang te sangin innsaap kimanzaw thamtham hi. Ahi zongin tua inn pawlkhat tepen midangte saapsaksawn in summet bawlna in anei pawlkhat om ahih manin, kumpi thunei te’n diksa hetlo uhhi.\nTulaitak Public Housing akiman in asaapnuam mi 60,000 bang ngetna bawlkhinsa om ahih manin, summet bawlna in azangkhial “Wrong-doers” te tukumbei ciangin avek in ki hawlkhiading cih theStar pan kiza hi.\nHihvai tawh kisai in DBKL “Kuala Lumpur City Hall” te’n hoihtak in akancian laitak uh ahihi. Public Housing tepen Malaysia kumpi in meigong tagah te adingin avaihawmsak uh hi a, ahi zongin summet bawlna in azangkhial tammahmah cihi.\nMi pawlkhat te’n hih Public Housing te kumpi tungpanin khakhat RM120 khawngtawh saap uh a, ahi zongin tua Flat te ah amau omlo in midang te RM500 pan RM600 cihbangin saapsaksawn uh cihpen thunei te’n mukhia uhhi.\nHihbang in summet bawlna pen hoihhetlo a, hih Public Housing te ngahtheih nadingin mi tampitak in kum 15 bangzong a ngakngak om ahih manin tuate adingin ngaihsutsak huai mahmah cihi.\nTua ahih manin kumpi thunei te’n tua Public Housing te ah kalsim in Operasi kilutding a, ki siansuahding ci uhhi. Pawlkhatzong innmai ah ki hepkhiatding in lai kibelhsak khinta cihi. DBKL Housing Enforcement Inspectorate Officer te’n midang in saapsawn cih atheihte uhzong akongkhak khenkhia in, asung aom te ki hemkhiasak uh cihi.\nPublic Housing ngahtheih nadingin ngetna Application abawl tatkakte bek omthei dinga, midang ki saapsawnsak theiloding cihi.\nRelated: Kuala Lumpur khuasung ah mi 2 thautawh kikaplum ~ ZD\nTulaitak tua Public Housing te ah gamdangmi Foreigners tampi in innsaap uh cihpen thunei te’n theita ahih manin, Operasi alutding lauhuai hi. Sawltak #zomidaily\nPrevious: Mivom pasalkhat ii avan kizang theilo ahih manin, mikang khat ii vantawh kilaihsak\nNext: London, Buckingham Palace gei ah pasal temtawi khat kiman


url: =LESSON 10 MARCH 4 – 10 KHA SIANGTHO, THU LE THUNGETNA ~ MUC\nLESSON 10 MARCH 4 – 10 KHA SIANGTHO, THU LE THUNGETNA\nAdmin 11:56:00 AM Articles, Sabbath School Lesson\nTU KAAL SUNG SIM DING: John 15:7; Matt. 7:7; Late 66: 18; James 1: 6 -8; 1John 5: 14, 15; Sawl. 2: 38.\nKAMNGAH:“Tua ahih manin eite bangzahin ginalo hitalehang eite a hong huh dingin Kha Siangtho a hong pai hi. Eite in a kilawm bangin thunget ding nangawn i thei kei a, ahi zongin Kha Siangtho mah in tau-na tawh eite a’ dingin a hong thumsak hi.\nKha Siangtho in Pasian’ deihna tawh kizui-in Pasian’ mite a’dingin hong thumsak ahih manin mihingte’lungsimtawng thu a thei Pasian in Kha Siangtho’ ngaihsutna a thei hi” Romans 8: 26, 27.\nThungetna le thuzuihna tawnkhawm hi. Thungen lo-in thuzuihna om lo hi. I kitangsap pen in mawh kisikna le thungetna ahi hi. Kha Siangtho’ huhna lo-in thungetna in a mawkna hi. Thungetna in Pasian tawh hong kinaisak hi. Thungetna in Pasian kiang hong tunpih hi. Upna tawh kinget in Pasian’ kamciam hong ngahsak hi. A hong kamciam mah bangin Pasian in a thupha hong pia hi, ci-in i pulaak ciangin i nunzia zong hong khel hi. Pasian in eite kitangsapna khempeuh sangin vanglian zaw hi (Phil. 4: 19). Thungetna diktak le thuzuihna mantaktak in Pasian mitsuan hi. Thungetna le thuzuihna in Lai Siangtho siksan hi.\nMihing in hoih a sak thute siksanin thuzuihna in hoih lo hi. Lai Siangtho sim lo - kisamsa lo-in thungetna bek in lauhuai hi. Lai Siangtho’ gen bangin thuzuihna in siatna tawh hong kipelhsak ding hi. Kha Siangtho in thuman thutak hong theitelsak hi. Kha Siangtho in Pasian’ makai ding hong lunggulhsak ding hi.\nPASIAN A LUNGKIMSAK THUNGETNA\nThunget hahkat mahmah napi ngimna hoih lo thunget om kha ding hi. Khat ii cidam nading thungetsak hi hang. Ei kia bek nuntak ding ut loh manin i ompih ding mi khat aa ding thu kingetsak thei hi.Pasian nasepna ah i lawhcin nading thu kingen hi. Bang hang hiam cihleh eima nasepna khat hi.Mi khat a hong kikhel nading thu kingetsak thei hi. Hong kikhel leh buaina tuak nawn lo ding cih ngimna kinei thei hi. I thunget a tam zaw in Pasian deihna sangin mihing’ deihna tam zaw hi. Pasian a lungkimsak thunget in mimal’ deihna sangin Pasian deihna masak hi.\nJohn 15: 7 sim in. Bang hangin Jesuh, Ama kammalte tawh nungta-in thunget in thupi hiam? Jesuh sungah a nungta lo mi khat ii thunget in bang mitsuan hiam?\nPasian in na dangdangte sangin Amah zong masa zaw-in Amah tawh kikholh nopsakna hong pia nuam ding hi. I nuntakna ah Pasian masak lehang Ama deih bang i deih ding a, Ama lungsim in i deihna hong zuun ding hi. Thunget ciangin Pasian bek mah mitsuan lehang Ama deihna tawh kituakin thu i ngen ding hi. Ama muh bangin i mu thei ding hi. Hih thungetna a manpha thungetna ahi hi.\nPasian in i nunzia hong en tawntung hi. I dah zongi nuam zongin a tawntungin Pasian in hong hopih hi. I nuamna, lametna, lawhcinna, lawhsapna, na khempeuh ah eite hong ompih hi. Topa tawh lawmta bangin\ni kiho, kikhawl thei hi. Thunget in Pasian kikhelsak lo hi. Thungetna in ei hong khel zaw hi. Thungetna in nuntak hong khel thei Pasian kiang tunpih hi. “Thunget in Pasian tawh lawmta bangin kiho-na a hi hi. Pasian in thei lo ding ahihteh ci-in a va pulaak hi lo-in i nuntakna ah Amah a hong om nading Amah a va naih i hi zaw hi. Thungetna in eite kiangah Pasian hong pai nading hi lo-in, thungetna in Pasian kiang eite hong tunpih zaw hi.” Ellen G. White, Steps To Christ, 93.\nThungetna in ei aa ding le ei tungah a piang thute hong hilh hi. Thungetna bek mah in Pasian’ hehpihna, a vangliatna le Amah tawh a hong ompihtheihna lampi ahi hi. Thungetna in Pasian tawh hong kinaisak ahihlam a tuakkha lo a om hiam?\nNa thunget ngaihsun in. Bang aa ding na ngen hiam? Bang hunin na ngen hiam? Bang hangin ngen na hiam? Tuate in Pasian tawh na kizopzia bang pulaak hiam? Bang kipuahphat ding na nei hiam?\nPASIAN’ KAMMAL SIKSAN THUNGETNA: NGEN UN.\nMatt. 7:7 sim in. Ngahma-in i nget kul hi. Pasian in na khempeuh thei khin ahih leh, bang hangin nget ding thupi hiam?\nNgetna in i deih, i muanna pulaak hi. Thungetna in hong huh Pasian tawh hong kinaisak hi. Pasian kiang i nget tak ciangin eite sep ding tangin Aman a hong sep ding a pulaak i hi hi. Pasian in i nget ding deih hi. Kitangsapna khempeuh Ama tung a pulaak dingin hong deih hi. I nget kei leh Ama hong kamciamte i ngah kei ding hi. Jesuh in: “ Ngen un; na nget uh leh hong kipia ding hi. Kiu un. Kongkhak hong kihon ding hi. Zong un. Na mu ding uh hi” (Luke 11: 9, 10).\nMark 11: 24; 1John 5: 14, 15; Late 66: 18 sim in. Bang hangin Pasian sep zawh loh ding ngetna om lo hiam? Bang hangin Pasian in na khempeuh a hong piaknopzian theih ding thupi hiam? Pasian in i thunget a hong dawn nadingin bang kisam hiam?\nPasian tung pan na khempeuh kingen thei hi. Ama aa dingin cihtham lo, thupi lo thungetna om lo hi. Ama sep zawh loh ding a lianlua thungetna om lo hi. Amah in na khempeuh sem thei hi. Lai Siangtho sunga kamciam khempeuh Topa deihna bangin upna tawh i ngah thei hi (2Kor. 1: 20). Ahi zongin i nget nate i ngah nadingin a kisam om hi. Pasian tungah ki-apna a om kei leh thunget kingah lo hi (Isa. 59: 1, 2). Thunget ngah nadingin Pasian’ deihna bang a zui dingin ki-apna kisam masa hi. Pasian’ kamciam khempeuh Ama thu manna tungtawnin hong kipia ding ahi hi.” Ellen G. White, Christ’s Object Lessons, 145.\nPasian in na khempeuh hong pia nuam tawntung hi, cih phawkin maingal takin Ama kiang i zuan thei hi. Meidawi-na le uplahna in Topa minthanna hi lo hi. Amah a zuan khempeuh in muanna, lungkiptakin zuan ding hi.’ Ellen G. White, Signs of the Times, 7, 1901.\nPASIAN’ KAMMAL SIKSAN THUNGETNA: UM\nMark 11: 24 sim in. Thungetna le a dang bang thute in kizopna nei hiam?\nThungetna bek kicing lo hi. Thunget ciangin a kisam mahmah khat om hi. Tua in upna hi. “ Upna lo-in Pasian lung kidamsak thei lo hi” (Heb. 11:6). Pasian mai-ah kiniamkhiatna tawh Lai Siangtho simin, Lai Siangtho sunga Pasian’ kamciam tul thum valte lak pan khat sim inla tua kamciam na nuntakna ah a tangtung dingin thungen in. Pasian in hun a sak ciangin a mite aa ding a hoih pen sem hi.\nJames 1: 6 -8 sim in. Koi bangin upna nei lo mi zia le tong pulaak hiam? Bang hangin kamciamte ngah nadingin upna kisam masa hiam? ___________________________________________________________\nPasian a zuan mi khempeuh in Pasian om takpi-in Amah a zong mi khempeuh tungah a kamciam tangtungsak hi, cih upna kul hi. Pasian in i thunget hong dawng hi, ci-in up ding banah Ama deihna tawh kituakin nasem ding hi hong sawl hi.\nUpna le muanna kikhen lo hi. Mi khat a muanhuai-lam i theihtakteh kimuang ngam pan hi. Pasian kamciamte i muanmawh leh tua kamciamte i ngah kei ding hi. Um cih ciangin Topa kammal ahi bangin upna hi. Um cih ciangin bang bang piang taleh Topa le a kamciamte tungah kingakna ahi hi. “ Upna in i lamet nate tungah lungmuanna le a kimunailo nate telcianna ahi hi” (Heb. 11: 1). Upna in Topa kamciamte tungah kingakna hi. Bang hang hiam cihleh a gen thute i muang hi (Heb. 11: 11). “ Pasian zuau ngei lo hi (Heb. 6:18). Pasian in zanni, tu ni, cihmahin kikhel ngei lo hi (Heb. 13:8). Upna in Pasian aa dingin a piang thei lo om lo hi, ci-in pulaak hi (Luke 1: 37).\nUpna in vantung kongkhak hong hon hi. Mihing in Pasian’ kammal a muang dingin Kha Siangtho tungtawnin Pasian in mihing lungtang ah nasem hi. Thungetna in na khempeuh a hih thei Pasian gamtangsak hi.\nBang in upna khauhsak hiam? Bang in na hamsat ciangin Khrih hong muangsak hiam?\nPASIAN’ KAMMAL SIKSAN THUNGETNA: KAMCIAMTE MUANG\nThunget ciangin Topa’thupha i ngah ding hi, cih upna a om kei leh upna in a mawkna ahi hi. 1John 5: 14, 15 sim in. Bang thu siksanin thungen i hiam? Bang siksanin Pasian in i ngetna hong za hiam?\nThunget ciangin i thunget ngah ding cih upna kisam hi. Pasian tung pan ngenin a kamciamte i up leh tua kamciamte in kei aa ding hi, cih ding kisam hi. Pasian hong piak thuphate hangin lungdamkohna in a kamciamte a pulaak i hi hi. Tua hi-in Topa’ kamciamte hangin lungdamkoh ding a hi hi. Ellen G. White, “ A hong ciamkholh vantung siamnate i nget ciangin upna tawh i nget takteh Pasian in hong pia-in tua hong piak thuphate hangin Ama tungah lungdam a ko i hi hi.” Ellen G. White, Education, 258.\nJesuh in Pasian’ kammal khaici tawh genteh hi (Luke 8:11). Apple pum khat sungah apple tang a om bang mahin Ama thupha a kamciam sungah om hi. A kamciamte kei aa hi, ci-in pulaakin Topa tungah lungdam i koh ciangin a hong kamciam mah bangin tua thuphate i ngah takpi hi. I muhma, i ngahma-in upna tawh tua kamciam thuphate i ngah hi.\nJesuh in kamciam siksanin Lazarus sihna pan hingkiksak hi (John 11). Jesuh in tua mun ah Pasian in bang deih hiam cih theitel hi. Pasian lungkimna bangin nasem ding le Ama thu mang dingin nungta hi (John 11:11). Sihna pan Lazarus a thawhsak ma-in Jesuh in Pasian tungah lungdamna pulaak masa hi. Lungdam a kohin Lazarus in hankhuk sungah om lai hi. Tua bangin lungdam a koh ciangin Ama nget thu ngah hi. Ei Pasian’ tapa tanute in zong Pasian’ kamciamte siksanin a nungta ding i hi hi. I telzawh loh thu tampi om hi mah taleh Ama kamciamte muan ding kisam hi.\nHamsatna na tuah uh ciangin kei hong ko un (Late 50: 15). Kitangsapna, lunghimawhna khempeuh hong ko un. Tatsat lo-in thungen dingin hong sawl hi. Lungkia lo-in thungetna in Ama i muanna a pulaak hi. Kitangsapna in tatsat lo-in Topa tawh kizopna hong neisak a, Topa in eite lam ah a bil hong ngat tawntung hi.” Ellen G. White, Christ’s Object Lesson, 172.\nBang hangin na khempeuh Pasian tungah koh ding thupi hiam?\nKHA SIANGTHO NGAH DINGIN THUNGEN\nEph. 3: 16; Sawl. 2: 38 sim in. Kha Siangtho tawh kidim nunzia bang hong hilh hiam?\nThunget nget ding tampi om hi. Ahi zongin i kitangsap lian pen in Kha Siangtho letsong hi. Hih in Jesuh hong piak theih a lian penpen letsong hi. Tua sangin na hoih zaw hong piak ding om lo hi. Pa Pasian in Kha Siangtho tungtawnin i sungah nasemin, kitangsap khempeuh hong pia hi. Kha Siangtho tawh a kidim mi in a kitangsap khempeuh ngah thuah hi. Ahi zongin Kha Siangtho hong daltan na lian pen in Kha Siangtho tawh kidim dingin a kiging lo lungsim ahi hi.\nSawltakte hun lai mah bangin tu-in zong a kitangsam penpen in mawhna kisikin Jesuh Khrih tungah ki-ap ding ahi hi. Hih pen Kha Siangtho makaihna lo-in a piang thei ding hi lo hi. Ahi zongin Kha Siangtho in a hong hopihna aw a za mi in a mawhna kisikin ama sungah Kha Siangtho in na sem hi. Kiniamkhiatna le upna tawh mawh kisikna kisam hi. Tua hi leh mawhna khempeuh panin suakta-in nunna siangtho ding hi. Mawhna tawh a kidim i hihlam phawk kul a, Pasian le Ama hehpihna kitangsaplam tel kul hi. Amah lo-in eite in mawhna tawh kidima tawntungin a mangthang ding i hi hi.\nTatsatlo-in thungetna in Kha Siangtho tawh hong kidimsak ding a, tua ciangin Pasian’ deihna bangin i nungta ding hi. Pasian in Kha Siangtho a hong piak ding i nget kul hi. Pasian in tua bangin a ngen khempeuh tungah Kha Siangtho pia hi. Ellen G. White, Ye Shall Receive Power, 284.\nKha Siangtho in thu-um mi khat tungah siamna a piak a tawpna hi lo hi. Kha Siangtho Jesuh hong theisakin Khrih nunzia hong neitheisakin, thu-um mite hong kipsak hi. Biakpiakna ah mimal hi taleh mihon in hi taleh Jesuh Khrih sangin Kha Siangtho liatsak zawkna in khial hi. Jesuh tungtawnin Kha Siangtho in Pa kiang hong tunpih hi. Eph. 2: 18.\nBang hangin Jesuh hong piak theih khempeuh lak pan Kha Siangtho sangin a lian zaw om lo hiam? Bangci bangin na nunna ah Kha Siangtho tawh na nungta hiam? Kha Siangtho hong piak siamna nei lo hi lecin koi dinmun ah na om diam?\nNGAIHSUTBEH DING: Ellen G. White, “Asking to Give,” pp. 139 – 149 in Christ’s Object Lesson.\nThungen lo-in upna khuah thei lo hi. Bang hang hiam cihleh thungetna in vangliatna, hatna khempeuhte’ Kipatna tawh kizopna hi. Thungen lo-in Pasian tawh kizopna om lo hi. Thungen lo thu-um mi in puatham bek tawh thu-um hi-in, a nuntakna in a hawmpi hi. Tua bang mi in Pasian kamciamte a kipan Kha Siangtho piak siamna nei lo hi.\nPasian in a tate’ thungetna ngai lo-in a om kei hi. Pasian’ sawl bangin nungta-in ahi zongin Pasian in na thungetna hong za lo hi, na cih hun ciangin bang na ngaihsun hiam? Ahi zongin tua bang hunteh lungkiat ding hi lo hi. Leitung nopsakna in hong zo lai hi, cih Pasian in mu ahih manin, i thungette Pasian in hong pia pahpah lo hi thei hi. Pasian in ze-etna, hamsatna tuamtuam tawh hong sittel phot hi. Tua bang i tuah ciangin hong kiniamkhiatsakin, i kitangsap taktak hong musak hi. Cilesa deihna, upna susia thei ding nate i nget hangin Pasian in hong pia lo hi. Pasian min a daisak thei nate i nget khak leh Pasian in hong pia lo hi. Pasian in mimal kiliatsakna lungsim hong nei sak ding nate hong pia lo hi. Thu i nget ciangin ki-apna, lungsim kitamzan, na khempeuh Topa’ deihna bang hi hen, ci-in thungetna Topa in manpha-sa hi. Ellen G. White, In Heavenly Places, 89.\n1. Koi bangin thungetna in upna hong huzap hiam? Koi bangin thunget in na lianpi sem hiam? Koi bangin thungen le ngenlo kilamdang hiam?\n2. Cina khat in “thu hong ngetsak in,” a hong cih bangin nang zong thungenin, ahi zongin noptuam kei leh, tua cina tungah bang na pulaak diam? Koi bangin hamsat hunteh Pasian muang veve ding i hiam?\n3. Koi bangin thungen cih kammal na tel hiam?Nang aa dingin bang khiatna nei hiam? bang hangin thungen cih a thei lo mi khat tungah thunget tawh kisai bang na pulaak diam?\n4. Koi bangin thungetna in nasem cih na telloh hangin bang hangin thunget thupi hiam?


url: =Nun Nuam Norway Zinna (1) ~ Hau Za Cin :: ZOMI DAILY\nposted on 22 May 2018 at 10:07 pm Lomkholna: Article, Hauzacin\nLamet hetloh in Angkawi lianu tawh nuntak a nuam mahmah gam Norway ka zin kha vat uh hi! Mual leh guam khempeuh vuk in khuhcip a, pak beubau hi. Hizah a tam vuk ka muhcilna hi. Sen Kumthak ka metbawl pen kum in ka tuat hi. Ka kiten zawh uh kum 10 Cinnna zong ahih manin ka lawp mahmah uh hi.\nFeb 15, 2018 nitak in nun nuam Norway zin dingin Qatar Airways tawh ka dingkhia uh hi. Feb 16, 2018 ni zingsang khuavak milmial in Oslo vanlengtual Gardermoen ka tu uh hi. Khuavak milmial, guahzu seuhseuh a, vanleng tohlet pan ka khuadak leh vanlengtual gei khempeuh na pak biabua hi. Nungak tanakha kinuh bang keei ka sa hi! Vanleng tung pan a hawlpa in, “Oslo a kitung dinghita ahih manin na kawnggak uh gakta un” cih hong gen tak ciang ka kawnggak kawm in ka veilam a tohlet khuhna na liktoh leh zingsang phalvak tung bangin na vak milmial a, meikai tawh zong kibang hi. Tua tak ciang vanleng in meizun lak nawk suk in niam deuhdeuh a, vanlengtual kim a meivakte kimu milmial a datmei tang 3 thunte a battery bei kuan bangin san milmial hi. Tua meivak san silsial nuai ah vuk na kiciang viatvuat a, vanleng a tuk ciangin a gin dan zong tui tunga kitaal bangin ging ciuciu hi.\nVanleng a tuk khit ciang a khawlna ding mun, mipite pusuahna ding mun zuan in paisuak a, ka veilam ah vukngo kiciang viatvuat suak hi. Vanleng pan pusuak ciangin ka vei leh tak ah vukngo sahpipi suangtum ciacia vum vetvat a, angkawi lianu tawh selfie, wefie ka zaih khit uh ciangin immigration leh custom kanna kongkhak lam manawh in ka paisuak uh hi. Immigration te na kizen mahmah uh a, “Koi pan hong pai, bangtan tam ding, koi ciang pai ding?” hong cih ciangin “Singapore pan hong pai hi ung, Norway ka pai cilna uh hi. Lillihammer ah tuzan giakto nungin Levangar leh Stavanger ah ka sanggamte uh kiangah a hawh ding hi ung,” ka cih leh, “Kei zong Levanger khua pan hi ing, hun nuam na zang un” ciin maitai takin vun kang melhoih nuihmai silsal khat in hong kam vaikhak khit ciangin ka Passport uh a nih in a seal tuum a, ka pusuak pah uh hi.\nZingsang tung a hih manin mi na tamlua lo a, ka vante uh vanlengtual a vannawnna duappi tunga tai veuveu lakhia thei pah in ka maban uh Zomi Lasiam JK Kam omna khua Lillehammer lam zuan dingin meileng khawlna lam ka pai phei uh hi. Meileng khawlna ka tun uh ciangin meileng ticket lei dingin Kiosk ah ka hih uh leh Norway sum Kroner ka nei uh hi. Euro sum ka puak uh Norway ah na kizang theilo citciat hi (Norway pen European Union ah kihello ahih manin Euro kizang theilo)! Ka cihna ding uh theilo in Information Counter ah ka dot uh leh, “Tun nai 8 a sat ding hita, Meileng hong tung pah tading ahih manin ticket lei nawn kei unla, meileng sungah lut in a sung pan leizaw ta un,” hong ci a, vanlengtual nuai a meileng khawlna ah kahleitai tawh ka tuaksuk uh hi. Ka tun zawh uh sawtlo minit 3 khawng ciang meileng hong tung pah a, ka lut pah uh hi. Meileng lampi nawl tuaka vuk kiciang viatvuatte Christmas vok thau banga pak heha ahih manin siangtho sitset a, ahi zongin huih nung hiauhiau bel vot peuhmah hi. Vot lua ahih manin ka puantungsilh puak uh a lum pen dinga ka teel uh ka silh uh hangin ka lum zo taktak kei uh hi.\nMeileng sungah ka tuan zawh uh a sawtlo in ticket ente hong pai a, ticket ka lei uh hi. Norway sum Kroner ka neih loh ban vuah Euro ka zat theihloh lam uh ka gen uh ciangin Credit Card tawh zong kilei thei, Debit Card tawh zong kileithei ciin hong gen a, hong lemkik bilbel hi. Ticket zuak pa in ka khuadam lam uh hong muh ciangin, ama ip sung pan sumnem pawlkhat hong pia a, “Hih tawh Coffee na lei unla, na ci uh lumsak un,” ciin hong vaikhak a, ko zong Coffee hai nih ka leipah uh hi. Coffee dawn kawmkawm in vei leh taka vuk pak zihziahte ka enen uh a, etlawm sa in ka mit uh tai ka sa mahmah uh hi. Mawh neite Zeisu in hong sawp ciangin vuksangin kingo zaw ding hi a cih ka phawk vangvang hi. Vantung nop ding dan hong phawksak a, ka tawl hong dam tuam liang hi.\nNai 10 hong sat ciangin meileng sungah thuzaksakna hong ging kiaukiau a, “Lillehammar” cih khat ka za kiau hi. Ka khuadak leh meileng khawlna gei ah tua khua min na ki at takpi a “Sia JK Kam te khua a kitung hi takpi ta veh e” ciin meileng sunga FREE WIFI ka zat theih lai ciin Sia JK Kam kiangah “Lillehammar hong tungta ung ei” cih ka khak pah hi. Meileng pan pusuak in vuk pak viatvuat gei ah ka vante uh sawn in meileng ticket zuakna inn ah ka lut uh hi. Tua sungah Sia Kam hong dawn ding ngak in ka tu uh a, ama hong tunma in innpua ah vukte va lawng in a lim hiam ka ciam a, ka khuadak kawm in vuk lak ah ka khekhap ka dawksak kawikawi uh hi. Huihvot dan bel Singapore tawh teh in kigen theilo himai!!\nOm muang manlo, vukngo muhnop sa lai…. kong khak ah vuktung kahte banga kituam khat hong lut a, “Cidam a hong tung maw” ciin Zomi lasiam Sia JK Kam a khut hong pia phei pah a, lungdam taka khut kilen in ka vante uh hong liksak khiat saka a mawtaw ngiat tawh hong dawn Pa Sing (Pa Kam Khan Sing) tapa Tg. Paupi (Tg. Mang Lian Pau) tawh kimeltheihsak in Tg. Paupi mawtaw sungah ka van teng uh guang in vuk pak zihziah tungah mawtaw tawh tai velvel in Sia JK Kam inn lam ka manawh uh hi. Ama inn ka tun uh ciang a kongkhak cihloh vuk in na liah mang khin a, a kong mai ah vuk din khum in na kiciang viatvuat a, a inntung bang tongkhat val a sah in na khuh mitmet hi. Innsung lutma in a kong mai a vuk kiciang viatvuat te khut tawh ka lawng masa nuam sese uh hi. Naupang khualzin bangin vuk pen muhnopsa in ka pakta mahmah uh hi.\nInn sunga ka lut uh leh a pualam na banglo a, na lum hiuhiau se hi. Nuvaw noh vuk lak ah teng in na innsung uh lum hithit ka ci uh hi! Innsung lumna ding meitha zangin khuadam kiphawk lo a, tua zaha nuam gam Norway pen “‘Nun Nuam Norway’ hizen ei” ka ci hi.\nSia JK Kam in ama sangkah ding nangawn kuanlo in ko dawn in hong ngak a, ka tun uh a sawtlo in “Bang duh?” ciin mehzuakna Kiwi Mini Pris ah hong tonpih pah hi. “Norway ah Salmon ngasa minthang pen hiven, tua duh hang ei,” ka cih leh a golpi bak nih lei pah a, “Voksa zong lim hi aw” ciin Voksa zong bak golpi 4 hong leipah hi. Inn ah deihtak a huan in ka neknek uh leh ka gai dekdak uh hi. Bawngnawi lah ciik, anteh meh lah hing sitset, a buh uh lah namtui in khu veuveu a, singgah tui lah Real Juice vive na hipah hi. Nun Nuam Norway himawk uh ciai, na an uh lim, na meh uh lah hing sitset ka ci hi.\nGilvah in ihmut hithiat a ut-huai mahmah hang a lawphuai zaw khuadakna dingin hong ngak gige a, lupsan theih cih bang hilo hi. A khuasung vuk pak bekbek en a zong sun thapai inkatau tungah kitu zo ding hi. Nuam panpan ei… (zop lai ding) Hau Za Cin\nPrevious: Pasal khatin Porn Video a etkawm in azahmawh leh apumpi temtawh kuikekgawp\nNext: Nun Nuam Norway Zinna (2) ~ Hau Za Cin